Filipitɔwo 1 - Holy Bible [Ewe Bible 1913] - (Fil 1)\nAmenuveve kple ŋutifafa, si tso Mawu, mía Fofo, kple Aƒetɔ Yesu Kristo gbɔ la, woana mi!\nMeda akpe na Mawunye le nye ŋkuɖoɖo, siwo katã meɖoa mia dzi la me —\nɖaasi le nye kukuɖeɖe, siwo katã meɖena le mi katã mia ta la me, eye metso dzidzo ɖea kuku —\nle miaƒe hadede, si le nyanyuie la me tso ŋkeke gbãtɔ dzi vaseɖe fifi la ŋuti,\nabe alesi wòdzo nam bena, masusu esia le mi katã mia ŋuti ene; elabena miele nye dzi me le nye kɔsɔkɔsɔwo kple nyanyuie la taʋiʋli kpakple kakaɖedzi la me; elabena mi katã míenye nye hagomekpɔlawo le amenuveve la me.\nElabena Mawue nye nye ɖaseɖila, alesi mi katã miele dzroyem vevie le Yesu Kristo ƒe dɔmetɔtrɔ la me.\nEye esia ŋuti medoa gbe ɖa ɖo, bena miaƒe lɔlɔ̃ la nana agbɔ sɔm ɖe dzi wu le sidzedze kple dzimenusese katã me,\nbena miate ŋu ade vovo nyui kple vɔ̃ dome, ne mianye ame dzadzɛwo kple nuɖiaɖia manɔŋuitɔwo ɖe Kristo ƒe ŋkeke la ŋu,\nbene dzɔdzɔenyenye ƒe ku, si wotsena to Yesu Kristo dzi la, nayɔ mi fũ hena Mawu ƒe ŋutikɔkɔe kple kafukafu.\nKe mele didim bena, mianyae, nɔviwo, bena nusiwo va dzo ɖe dzinye la, tra zu nyanyuie la ƒe dziyiyi nyui la boŋ,\nale bena nye bablawo dze ƒã le Kristo me ɖe asrafomɔ̃ blibo la katã me kple ame mamleawo katã gbɔ,\neye nɔviwo dome ame geɖeawo ɖo ŋu ɖe nye bablawo ŋu le Aƒetɔ la me, eye wowɔa kalẽ geɖe wu tsã le mawunyagbɔgblɔ me mavɔ̃mavɔ̃e.\nAmesiawo gblɔnɛ tso lɔlɔ̃ me; elabena wonyae be, nyanyuie la taʋiʋli ŋuti mele afisia ɖo.\nAme kemeawo gblɔa Kristo fiana tso dzrewɔwɔ me, menye tso dzadzɛnyenye me o; elabena wosusuna be, yewoatsɔ xaxa akpe ɖe nye bablawo ŋuti.\nEkema nukae ma? Ne wowɔe le mo sia mɔ dzi, eɖanye le alakpa alo nyateƒe me o, nenye Kristo koe wogblɔna fiana la, dzi le dzɔyem le esia ŋuti. Ẽ, dzi agadzɔm hã;\nelabena menyae bena, esia atrɔ zu agbexɔxɔ nam to miaƒe kukuɖeɖe kple Yesu Kristo ƒe Gbɔgbɔ la ƒe kpekpeɖeŋu me,\nElabena nye la Kristo enye agbe nam, eye ku enye viɖe nam.\nKe ne nye agbenɔnɔ le ŋutilã me na nye dɔwɔwɔ tsea ku la, nyemenya nusi matia le eme o.\nElabena mexaxa ɖe nusiawo kpakple eve dome: Ele dzroyem be, madzo ayi aɖana Kristo gbɔ, elabena esia nyo wu sã;\ngake la anyinɔnɔ le ŋutilã me la ele vevie wu le mia ta.\nEye esia ke ŋuti meɖoa ŋu ɖo, eye menyae bena, manɔ anyi, eye mía kpli mi katã míanɔ anyi hena miaƒe xɔse ƒe ŋgɔgbedede nyui kple dzidzɔ,\nbena miaƒe adegbeƒoƒo la nasɔ gbɔ ɖe dzi le Kristo Yesu me le tanye to esia me, bena magava mia gbɔ.\nƉeko mizɔ, abe alesi wòdze na Kristo ƒe nyanyuie la ene, bena ne mava, eye makpɔ mi ɖa, alo ne nyemele mia gbɔ o, eye mase mia ŋkɔ la, bena miano tsitre le gbɔgbɔ ɖeka me, eye miatso luʋɔ ɖeka aʋli nyanyuie ƒe xɔse la ta hekpe ɖe mia nɔewo ŋuti;\nelabena eɖi na mi le Kristo ta bena, menye ɖe miexɔ Kristo dzi se ɖeɖeko o, ke boŋ miekpea fu le eta hã;\nFilipitɔwo 1 / Fil 1\nFilipitɔwo 2 / Fil 2\nFilipitɔwo 3 / Fil 3\nFilipitɔwo 4 / Fil 4


Psalmowo 143 | Biblia Le Internet Dzi | Xexe Yeye Gɔmeɖeɖe\nDavid ƒe ha. 143 Oo Yehowa, se nye gbedodoɖa;+Lé to ɖe nye kokoƒoƒo ŋu. Tɔ nam le wò nuteƒewɔwɔ kple wò dzɔdzɔenyenye ta. 2 Mègakplɔ wò subɔla va ʋɔnui o,Elabena agbagbe aɖeke mele dzɔdzɔe le ŋkuwòme o.+ 3 Futɔ la ti yonyeme;*Efanya nye agbe ɖe anyigba. Etem ɖe viviti me abe ame siwo ku xoxoxo la ene. 4 Nu te nye gbɔgbɔ ŋu;*+Nye dzi lulu le menye.+ 5 Meɖo ŋku blemaŋkekewo dzi;Mede ŋugble le wò dɔwɔwɔwo katã ŋu;+Mesusu* wò asinudɔwɔwɔwo ŋu. 6 Meke nye abɔwo me na wò;Mele* mɔ kpɔm na wò abe ale si kuɖiɖinyigba kpɔa mɔ na tsi ene.+ (Sela) 7 Oo Yehowa, tɔ nam kaba;+Ŋusẽ vɔ le ŋunye kura.*+ Mègaɣla wò mo ɖem o,+Ne maganɔ abe aʋlimeyilawo* ene o.+ 8 Na mase wò lɔlɔ̃ si nu metsina o la ŋu nya le ŋdi,Elabena ŋuwòe meɖo ŋu ɖo. Fia mɔ si mato lam,+Elabena ŋuwòe metrɔ ɖo.* 9 Oo Yehowa, ɖem tso nye futɔwo si me. Wòe mesi tso.+ 10 Fia wò lɔlɔ̃num mawɔ,+Elabena nye Mawu nènye, Wò gbɔgbɔ la nyo ŋutɔ;Na wòakplɔm to anyigba sɔsɔe dzi.* 11 Oo Yehowa, xɔm ɖe agbe le wò ŋkɔ la ta. Ðem* tso xaxa me, le wò dzɔdzɔenyenye ta.+ 12 Na nye futɔwo nu nayi,* le wò lɔlɔ̃ si nu metsina o la ta;+Tsrɔ̃ ame siwo katã le fu ɖem nam,*+Elabena wò subɔla menye.+\n^ Alo, “Nye ŋusẽ le vɔvɔm.”\n^ Alo, “Mesrɔ̃ nu tso.”\n^ Egɔmeɖeɖe tẽe, “Nye gbɔgbɔ nu tso kura.”\n^ Alo, “ame siwo le yɔdo me.”\n^ Alo, “to ame dzɔdzɔewo ƒe anyigba dzi.”\n^ Egɔmeɖeɖe tẽe, “Na ɖoɖoe nazi le nye futɔwo nu.”\n^ Alo, “fu ɖem na nye luʋɔ.”


Xezekiel 18 - Holy Bible [Ewe Bible 1913] - (Xez 18)\nNukaŋuti miele lo sia dom le Israel-nyigba dzi bena: „Fofowo ɖu weintsetse hɔhlɔ̃e, eye aɖu nyɔ viwo?\nAƒetɔ Yehowa be: Metà ɖokuinye ƒe agbe: Ne miagado lo sia lé Israel fi!\nKpɔ ɖa, luʋɔwo katã, tɔnye wonye, fofo kple vi ƒe luʋɔ siaa, tɔnye wonye; luʋɔ, si wɔ nuvɔ̃ la, eyae aku.\nNe amea ɖe nye ame dzɔdzɔe, eye wòwɔa nu dzɔdzɔe kple nusi le eteƒe,\nmeɖua nu le towo dzi o, eye mefɔa mo te ɖe Israel ƒe aƒe la ƒe legbawo ŋu o, megblẽa kɔ ɖo na ehavi srɔ̃ o, eye metena ɖe nyɔnu ŋuti le eƒe dzinukpɔɣi o,\nmebaa ame o, egbugbɔa awɔbanu, si wòxɔ ɖe eƒe fe nu la nana, eye meɖua sesẽnu o, enaa eƒe abolo dɔwuitɔwo, eye wòtaa avɔ na amesiwo tsi ƒeƒle,\nmeɖia kasa le agbanadodo me o, eye mexɔa deme o, eɖea eƒe asi ɖa tso nu gbegblẽ wɔwɔ me, eye wòtsoa afia na ame kple ehavi ɖe eteƒe,\nezɔna ɖe nye ɖoɖowo nu, eye wòléa nye sewo me ɖe asi hewɔa nuteƒe la, eya nye ame dzɔdzɔe, anɔ agbe kokoko, Aƒetɔ Yehowa ye gblɔe.\nEye ne edzi vi sẽŋuta, si kɔa ʋu ɖi, amesi wɔa nusiawo dometɔa ɖe,\nevɔ wònye fofoa mewɔa nusiawo dometɔa ɖeke o hafi; eyama ɖua nu le towo dzi, eye wògblẽa kɔ ɖo na ehavi srɔ̃,\nesẽa ŋuta le ame dahewo kple hiãtɔwo ŋu, eɖua sesẽnu, eye megbugbɔa awɔbanu nana o, efɔa mo te ɖe legbawo ŋu, eye wòwɔa ŋunyɔnu,\neɖia kasa le agbanadodo me, eye wòxɔa deme la, ɖe wòanɔ agbea? Manɔ agbe o, ke boŋ esi wòwɔa ŋunyɔnu siawo katã ŋuti la, eyata aku, eye eƒe ʋu ava edzi.\nEye ne edzi vi, eye wòkpɔ nuvɔ̃, siwo katã fofoa wɔna, ke evɔ, eye mewɔa emawo tɔgbe o:\nMeɖua nu le towo dzi o, mefɔa kɔ te ɖe Israel ƒe aƒe la ƒe legbawo ŋu o, eye megblẽa kɔ ɖo na ehavi srɔ̃ o,\nmesẽa ŋuta le amea ɖeke ŋu o, mexɔa awɔbanu o, eye meɖua sesẽnu o, enaa eƒe abolo dɔwuitɔwo, eye wòtaa avɔ na amesiwo tsi ƒeƒle,\neɖea eƒe asi ɖa tso nu gbegblẽ wɔwɔ me, meɖia kasa o, eye mexɔa deme o, ewɔa nye sewo dzi, eye wòzɔna ɖe nye ɖoɖowo nu la, eya maku le fofoa ƒe vodadawo ta o, ke boŋ anɔ agbe.\nKe esi fofoa sea ŋuta le ame ŋu, exɔa sesẽnu le nɔvia si, eye wòwɔa nu manyomanyo le wo ɖeviwo dome la, eyata aku le eƒe vodadawo la.\nMiawo miele gbɔgblɔm be: Nukaŋuti fofo ƒe vodada manɔ via dzi ɖo o hã? Ne via wɔa nu dzɔdzɔe kple nusi le eteƒe, eye wòléa nye ɖoɖowo katã me ɖe asi hewɔa wo dzi la, anɔ agbe.\nNe ame vɔ̃ɖi trɔ tso eƒe nuvɔ̃, siwo katã wòwɔna la me, eye wòlé nye ɖoɖowo katã me ɖe asi hewoa nu dzodzoe kple nusi le eteƒe la, ana agbe, maku o.\nWomagaɖo ŋu eƒe dzi, siwo katã wòda la o, ke boŋ ana agbe le eƒe nu dzodzoe, siwo wòwɔna la ta.\nAƒetɔ Yehowa be: Ɖe ame vɔ̃ɖi ƒe ku vivia nunyea? negbe ne etrɔ tso eƒe mɔwo dzi, be wòanɔ agbe la koe!\nKe miele gbɔgblɔm be: „Aƒetɔ la ƒe nuwɔna mele eteƒe o.“ Israel ƒe aƒe, misee: Nye nuwɔnae mele eteƒe oa? Ɖe menye miawo boŋ ƒe nuwɔnae mele eteƒe oa?\nEye ne ame vɔ̃ɖi ɖe asi le eƒe nu vɔ̃ɖi, si wòwɔ ŋu hewɔa nu dzɔdzɔe kple nusi le eteƒe la, axɔ eƒe luʋɔ ɖe agbe.\nEye ne edze sii, eye wòɖe asi le eƒe dzi, siwo katã wòda ŋu la, anɔ agbe, maku o.\nIsrael ƒe aƒe la le gbɔgblɔm be: „Aƒetɔ la ƒe nuwɔna mele eteƒe o.“ Israel ƒe aƒe, nye nuwɔnae mele eteƒe oa? De menye miawo boŋ ƒe nuwɔnae mele eteƒe oa?\nEyata ale Aƒetɔ Yehowa gblɔ esi: Israel ƒe aƒe, madrɔ̃ ʋɔnu mia dome amesiame ɖe eƒe zɔzɔme nu. Miɖe asi le miaƒe dzidadawo katã ŋu, miɖe asi le wo ŋu, ne vodadawo maganye mɔ̃ na mi o!\nMiɖe miaƒe dzi, siwo katã mieda ɖe ŋunye la ɖa, eye miwɔ dzi yeye kple gbɔgbɔ yeye na mia ɖokui. Israel ƒe aƒe, nukaŋuti miehe, yewoaku?\nAƒetɔ Yehowa be: Elabena ame ƒe ku mevivia nunye o. Eyata mitrɔ ta me, ne mianɔ agbe!


Biblica® Se aɖeke mebla Biblia zazã o Agbenya La™ Nyaɖeɖefia 1\n1 Esia nye Yesu Kristo ƒe ɖeɖefia si Mawu nae be wòaɖe afia eƒe dɔlawo tso nu si ava dzɔ kpuie la ŋuti. Edɔ eƒe mawudɔla ɖa be wòaɖe nu siawo afia Yohanes, ame si nye eƒe dɔla. 2 Yohanes ɖi ɖase le nu siwo katã wòkpɔ la ŋu, nu siwo nye Mawu ƒe nya kple ɖaseɖiɖi tso Yesu Kristo ŋu la. 3 Woayra ame si xlẽ nyagblɔɖi sia me nyawo, woayra ame siwo see, eye wotsɔ emenyawo de woƒe dzi me la, elabena ɣeyiɣi la tu aƒe.\n4 Agbalẽ sia tso Yohanes gbɔ na hame adre siwo le Asia nuto me:\nAmenuveve kple ŋutifafa si tso Mawu, ame si nɔ anyi, eye wòli, eye wògale vava ge la gbɔ kple gbɔgbɔ adre siwo le eƒe fiazikpui la ŋgɔ 5 kple Yesu Kristo, ame si nye ɖaseɖila anukwaretɔ, ame gbãtɔ si fɔ tso ku me, eye wònye anyigbadzifiawo dzi ɖula la gbɔ na mi.\nEya ame si lɔ̃ mí, eye wòɖe mí tso míaƒe nu vɔ̃wo me to eƒe ʋu me, 6 eya ame si wɔ mí be míanye fiaɖuƒe kple nunɔla siwo asubɔ eƒe Mawu kple Fofoa, eya tɔ nanye ŋutikɔkɔe kple ŋusẽ tso mavɔ me yi ɖe mavɔ me! Amen.\n7 “Kpɔ ɖa, Egbɔna; lilikpowo aƒo xlãe,”\neye “ŋku ɖe sia ɖe akpɔe.\nƐ̃, ame siwo tɔ akplɔe gɔ̃ hã akpɔe.”\nNe eva do la, dukɔ siwo katã le anyigba dzi la “afa avi kple ɣli le eya amea ta.”\nƐ̃, Amen. Neva eme nenema!\n8 “Nyee nye Alfa kple Omega, gɔmedzedze kple nuwuwu, ame si nɔ anyi, eye wòli, eye wògale vava ge, ame si nye Ŋusẽkatãtɔ.” Aƒetɔ Mawue gblɔe.\n9 Nye, mia nɔvi Yohanes, ame si kpe fu kpli mi le Aƒetɔ la ta lae le agbalẽ sia ŋlɔm na mi. Nye hã mekpɔ gome le dzidodo si Mawu nana la me, eye miakpɔ gome le eƒe fiaɖuƒe la hã me! Menɔ Patmo Ƒukpo dzi. Woɖe aboyom yi afi ma le Mawu ƒe nya kple Yesu Kristo ŋuti ɖaseɖiɖi ta. 10 Esime menɔ gbɔgbɔ me le Aƒetɔ la ƒe ŋkekea dzi la, mese gbe sesẽ aɖe le megbenye abe kpẽ ƒe ɖiɖi ene. 11 Enɔ gbɔgblɔm be, “Ŋlɔ nu sia nu si nèkpɔ la da ɖi, eye nàɖo agbalẽ la ɖe hame adre siwo le Efeso, Smirna, Pergamo, Tiatira, Sardis, Filadelfia kple Laodikea.”\n12 Esi metrɔ be makpɔ ame si nɔ nu ƒom la, kasia mekpɔ sikakaɖiti adre. 13 Ame aɖe tsi tsitre ɖe wo dome si ɖi Amegbetɔ Vi la. Edo awu ʋlaya aɖe, eye wòtsɔ sikalidziblaka aɖe bla akɔta. 14 Eƒe taɖa fu tititi abe alẽfu alo ɖetifu ene. Eƒe ŋkuwo le abe dzo ƒe aɖewo ene. 15 Eƒe afɔwo biã hẽe abe akɔbli si wode kpodzo me ene, eye eƒe gbe le abe tɔsisi geɖewo ƒe hoowɔwɔ ene. 16 Elé ɣletivi adre ɖe nuɖusi, eye yi ɖaɖɛ nuevee do go tso eƒe nu me. Eƒe mo nɔ keklẽm abe ɣe ƒe keklẽ ene.\n17 Esi mekpɔe la, medze anyi ɖe eƒe afɔ nu abe ame kuku ene. Tete wòtsɔ eƒe nuɖusi da ɖe dzinye, eye wògblɔ be, “Mègavɔ̃ o. Nyee nye Gɔmedzedze kple Nuwuwu. 18 Nyee nye Ame si le agbe; meku kpɔ, gake kpɔ ɖa, mele agbe tso mavɔ me yi ɖe mavɔ me! Eye ku kple tsiẽƒe ƒe safuiwo le asinye.\n19 “Eya ta ŋlɔ nu siwo nèkpɔ fifia kple nu siwo le vava ge emegbe la. 20 Nu ɣaɣla si le ɣletivi adre siwo nèkpɔ melé ɖe nuɖusi kple sikakaɖiti adreawo me lae nye esi: Ɣletivi adreawo nye hame adreawo ƒe mawudɔlawo, eye sikakaɖiti adreawo nye hame adreawo.


Biblica® Se aɖeke mebla Biblia zazã o Agbenya La™ Mose 2 1\nƒe agbalẽ evelia\nEgiptetɔwo te Israelviwo ɖe to\n1 Israel ƒe viŋutsu siwo kplɔ Yakob ɖo yi Egipte kple woƒe ƒometɔwoe nye:\n2 Ruben, Simeon, Levi, Yuda,\n3 Isaka, Zebulon, Benyamin,\n4 Dan, Naftali, Gad kple Aser.\n5 Ame siwo katã kplɔ Yakob ɖo yi Egipte la anɔ ame blaadre. Yosef ya nɔ afi ma xoxo.\n6 Le ɣeyiɣi aɖe megbe la, Yosef kple nɔviawo katã ku, eye dzidzime ma nu tso. 7 Azɔ la, Israelviwo ƒe dzidzimeviwo dzina kabakaba. Wodzi sɔ gbɔ ale gbegbe be le ɣeyiɣi kpui aɖe megbe la, wozu dukɔ gã aɖe, eye woyɔ anyigba la dzi fũu.\n8 Eva eme be fia yeye aɖe va ɖu Egipte dzi, ame si menya Yosef o. 9 Fia sia gblɔ na eƒe amewo be, “Kpɔ ɖa, Israelvi siawo sɔ gbɔ wu mí akpa. 10 Mina míato ayemɔ aɖe dzi atsi nu sia nu. Ne míetsi nu sia nu o, eye aʋa dzɔ la, woade míaƒe futɔwo dzi, awɔ aʋa kpli mí asi adzo le anyigba la dzi.”\n11 Ale Egiptetɔwo wɔ Israelviwo woƒe kluviwoe. Wotsɔ dɔdzikpɔla ŋutasẽlawo ɖo wo nu be woana woawɔ dɔ sesẽ, woatu nudzraɖoƒe gãwo ɖe Pitom kple Rameses na Farao. 12 Togbɔ be Egiptetɔwo nɔ fu wɔm Israelviwo, eye wonɔ wo tem ɖe to wu tsã gɔ̃ hã la, Israelviwo ganɔ dzidzim ɖe edzi kokoko! Nu sia gado ŋɔdzi na Egiptetɔwo wu 13 eye wogazi wo dzi wu tsã. 14 Wona agbenɔnɔ ti wo to dɔ sesẽ wɔwɔ le anyikpewo meme kple agbledɔwo wɔwɔ me. Egiptetɔwo na wowɔ dɔ sesẽ siawo katã nublanuimakpɔmakpɔtɔe.\n15 Egipte fia gblɔ na Hebri nyɔnu siwo nye vixelawo, ame siwo ŋkɔwoe nye Sipra kple Pua be, 16 “Ne miekpe ɖe Hebri nyɔnu aɖe ŋu wòdzi vi, eye miekpɔ le vidziƒea be ŋutsuvi wòdzi la, miwu ɖevi la enumake, gake ne nyɔnuvi wòdzi la, mina ɖevia natsi agbe.” 17 Ke vixela siawo vɔ̃a Mawu, eye womewɔ ɖe Egipte fia la ƒe se la dzi o, wona ŋutsuviawo hã tsi agbe. 18 Fia la yɔ vixelawo, eye wòbia wo be, “Nu ka ta miegbe nye se la dzi wɔwɔ, eye miena ŋutsuviawo hã le agbe tsim ɖo?”\n19 Woɖo eŋu na Farao be, “Aƒetɔ, Hebri nyɔnuwo ƒe vidzidzi tsɔna ale gbegbe be, míeɖoa wo gbɔ hafi wodzia vi le wo ɖokuiwo si o. Woawo ƒe vidzidzi mexɔa ɣeyiɣi abe míaƒe Egipte nyɔnuwo tɔ ene o!”\n20 Le esia ta Mawu yra vixelawo. Ale Israelviwo dzi ɖe edzi, eye wokpɔ ŋusẽ ŋutɔ. 21 Esi vixelawo vɔ̃a Mawu ta la, Mawu na viwo woawo hã.\n22 Fia Farao va de se na eƒe amewo katã be, “Miatsɔ ŋutsuvi ɖe sia ɖe si woadzi la aƒu gbe ɖe Nil tɔsisi la me, ke miana nyɔnuviwo ya natsi agbe.”


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Gujarati Hiligaynon Hindi Hungarian Indonesian Italian Japanese Kannada Korean Lithuanian Malagasy Malayalam Myanmar Norwegian Polish Portuguese Punjabi Rarotongan Romanian Russian Samoan Sepedi Silozi Sinhala Slovak Slovenian Spanish Swahili Swedish Thai Turkish Ukrainian Vietnamese\nƑE WUIADRE vi Jennifer nɔa eƒe sukuxɔmevi siwo xɔa nɔƒe gbãtɔ la dome ɣesiaɣi. Ekpɔa gome le nusɔsrɔ̃ siwo wotsɔ kpe ɖe sukunufiaɖoɖoa ŋu la dometɔ geɖe me eye eƒe nufialawo kple sukuɖaŋuɖolawo kpɔa ŋudzedze ɖe eŋu. Gake le ƒe si do ŋgɔ na eƒe sukunuwuwu me la, ta va te eɖuɖu vevie eye dzigbɔtɔame hã ɖea fu nɛ. Ese le eɖokui me be ɣeyiɣi gbogbo siwo yezã zãdomadɔlɔ̃e kutrikukutɔe ɖe sukudɔdeasiwo ŋu ye wɔe be nu te ye ŋu.\nMenye Jennifer ɖeka dzi koe nu sia dzɔ ɖo o. Wode dzesii be sukuvi siwo nuteɖeamedzi sesẽ ɖea fu na le woƒe sukudeɣi la le dzidzim ɖe edzi eye wòhiãna be wo dometɔ aɖewo nadi kpekpeɖeŋu tso tagbɔdɔdalawo gbɔ. Esia wɔe be Amerika sukunufialawo wɔ ɖoɖo tɔxɛ aɖe be yewoatsɔ aɖe nuteɖeamedzi dzi kpɔtɔ le sukuviwo dzi. Wona ŋkɔ ɖoɖoa be SOS, alo “Stressed-Out Students,” si gɔmee nye nuteɖeamedzi ɖeɖeɖa le sukuviwo dzi.\nNe sukuvie nènye la, ɖewohĩ nuteɖeamedzi si ɖe fu na Jennifer la tɔgbi le fu ɖem na wò hã. Alo ne dzilae nènye la, ànya de dzesi nu siwo gbegbe wòle be viwòa nakpe akɔ kpli be wòate ŋu akpɔ dzidzedze le suku. Ðe mɔfiametsoƒe si ŋu kakaɖedzi le la li, si ŋu sukuviwo kple wo dzilawo ate ŋu atrɔ ɖo hena kpekpeɖeŋua?—g09 04-E.\nƉoe Ɖe Amewo Ɖoe Ɖe Amewo Nuteɖeamedzi Ðeɖeɖa Le Sukuviwo Dzi\ng 4/09 axa 3


David Kple Abigail | Biblia Me Ŋutinya\nÈNYA nyɔnu dzetugbe, si gbɔna Dawid gbɔ la? Eŋkɔe nye Abigail. Susu nyui le esi, eyata exe mɔ na Dawid be magawɔ nu gbegblẽ o. Gake hafi míasrɔ̃ nu tso ema ŋu la, na míakpɔ nusi nɔ dzɔdzɔm ɖe Dawid dzi la ɖa.\nEsi Dawid si le Saul nu la, ebe ɖe agado aɖe me. Nɔviawo kple eƒe ƒometɔ mamlɛawo ɖakpe ɖe eŋu le afima. Ame abe 400 ene va egbɔ, eye Dawid va zu woƒe kplɔla. Emegbe Dawid yi Moab-fia gbɔ hegblɔ nɛ be: ‘Taflatse na fofonye kple danye nanɔ gbɔwò vaseɖe esime makpɔ nusi adzɔ ɖe dzinye.’ Emegbe la, Dawid kple eƒe amewo te bebe ɖe towo dzi.\nEsia megbee Dawid va kpɔ Abigail. Srɔ̃a Nabal nye anyigbatɔ aɖe, si nye kesinɔtɔ. Alẽ 3,000 kple gbɔ̃ 1,000 le esi. Nabal nye ame vloe aɖe. Gake srɔ̃a Abigail dze tugbe ŋutɔ. Enya nu dzɔdzɔe hã wɔwɔ. Gbeɖeka la, eɖe eƒe ƒomea tso afɔku me gɔ̃ hã. Na míakpɔ alesi wòwɔe la ɖa.\nDawid kple eƒe amewo nyo dɔme na Nabal. Wokpe ɖe wo ŋu hekpɔ eƒe alẽwo ta. Eyata gbeɖeka Dawid dɔ eƒe ame aɖewo ɖe Nabal be wòana nu ye. Dawid ƒe amewo va Nabal gbɔ esime wo kple eƒe kpeɖeŋutɔwo le fu kom na alẽwo. Nuɖukplɔ̃ɖogbee wònye, eyata nu geɖe le Nabal si wòaɖu. Eyata Dawid ƒe ameawo gblɔ be: ‘Míenyo dɔme na mi. Míefi miaƒe alẽ aɖeke o, ke boŋ míekpɔ wo dzi nyuie. Eyata azɔ taflatse mina nuɖuɖu aɖe mí.’\nNabal gblɔ be: ‘Nyematsɔ nye nuɖuɖu na mi amesiawo ƒomevi o.’ Eƒo nu movitɔe, eye wògblɔ nya vɔ̃wo ɖe Dawid ŋu. Esi ameawo yi ɖagblɔ nya la na Dawid la, Dawid do dziku ŋutɔ. Egblɔ na eƒe ameawo be: ‘Mitsɔ miaƒe yiwo!’ Tete wodze mɔ heyi Nabal kple eƒe amewo wu ge.\nNabal ƒe amewo dometɔ ɖeka, si se Nabal ƒe movinyawo la gblɔ nusi dzɔ la na Abigail. Enumake Abigail ƒo nuɖuɖu aɖewo nu ƒu. Etsɔe do agbae ɖe tedziwo dzi hedze mɔ. Esi wòdo go Dawid la, eɖi le eƒe tedzia dzi hebɔbɔ gblɔ be: ‘Taflatse mègaɖo to srɔ̃nye Nabal ƒe nyawo o. Movitɔe wònye, eye movinue wòwɔna. Nunanae nye si. Taflatse xɔe, eye nàtsɔ nusi dzɔ la ake mí.’\nDawid gblɔ be: ‘Nyɔnu nunyalae nènye. Ètsi nunye be nyemewu Nabal atsɔ ɖo eƒe movinuwɔwɔ teƒe nɛ o. Azɔ yi aƒeme le ŋutifafa me.’ Emegbe esi Nabal ku la, Abigail va zu Dawid srɔ̃wo dometɔ ɖeka.\nSamuel I, 22:1-4; 25:1-43.\nNu kae míate ŋu asrɔ̃ tso ale si atsuƒe sesẽ na Abigail la me?


GBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Igbo Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Myanmar Norwegian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Turkish Twi Ukrainian Vietnamese Xhosa Yoruba Zulu\nWodzi aƒetɔ Gaffar le Turkey, eye nu si subɔsubɔha si me wonyii le fiana tso Mawu ŋu be metsɔna kena o la ɖe fu nɛ. Nyabiase geɖewo nɔ srɔ̃a Hediye hã si tso subɔsubɔha si me wònɔ la ŋu tso esime wòxɔ ƒe asieke ko. Egblɔ be: “Wofiam be ame sia ame kple nu si wòxɔ vɛ. Esi menye tsyɔ̃evi ta la, mebiaa ɖokuinye be, ‘nu kae mewɔ be nyea mava nye tsyɔ̃evi?’ Zi geɖe la mefaa avi zã bliboa. Kaka maxɔ ƒe 15 la, megbe nu le subɔsubɔha si me menɔ la gbɔ le nye dzi me.”\nÐE SUBƆSUBƆHAWO ƒe nya va ti wòa? Ne nenemae la, ke menye wò ɖeka koe o. Le dukɔ geɖe me la, ame siwo le dodom le subɔsubɔhawo me la le agbɔ sɔm ɖe edzi—nudzɔdzɔ sia fia be subɔsubɔhawo ƒe etsɔme ɖo afɔku me. Woƒo nu tso dukɔ siawo dometɔ ʋɛ aɖewo ŋu le ete.\nNumekuku siwo wowɔ la ɖee fia be Australiatɔ 50 kloe le alafa me gblɔ be yewomele subɔsubɔha aɖeke me o. Ame 10 le alafa me gblɔ be “yewoxɔe se vevie be Mawu aɖeke meli o.” Le ƒe 2010 me la, subɔsubɔhakplɔla aɖe fa konyi be “ame gbogbo aɖewo do le Kristotɔwo ƒe subɔsubɔhawo me le ƒe 40 siwo va yi me.”\nNumekuku siwo wowɔ le France la ɖee fia be ame 37 le alafa me koe gblɔ be yewole subɔsubɔha aɖe me. Ame mamlɛawo dometɔ aɖewo xɔe se be Mawu aɖeke meli o alo womele subɔsubɔha aɖeke me o. Magazine si nye Economist gblɔ be: Le dukɔ sia si nye afi si Katolikotɔwo ƒe subɔsubɔ xɔ anyinɔ ɖo tsã ƒe akpa aɖewo la, esusɔ vie ko ne Katolikoha la “nagbã kura.”\nLe Ireland la, ame gbogbowo le dodom le subɔsubɔhawo me. Ame siwo wobia gbee la dometɔ 45 kloe le alafa me gblɔ be yewomele subɔsubɔha aɖeke me o, eye ame 10 le alafa me gblɔ be yewoxɔe se be Mawu aɖeke meli o. Le mama dedie nu la, Ireland le dukɔ 10 siwo me tɔwo xɔe se be Mawu aɖeke meli o la dome. Nyadzɔdzɔ siwo gblɔm wole fia be “Ireland meganye Katoliko-dukɔ o.”\nJapantɔ 16 le alafa me koe gblɔ be yewole subɔsubɔha aɖe me; ame 62 le alafa me gblɔ be yewomele subɔsubɔha aɖeke me o alo xɔe se be Mawu aɖeke meli o.\nTso ƒe 2005 va se ɖe ƒe 2012 la, South Afrikatɔ siwo gblɔ be yewole subɔsubɔha aɖe me la ɖiɖi 19 le alafa me.\nLe ƒe 2013 me la, Tunisiatɔ 60 le alafa me siwo nye Moslemtɔwo gblɔ be yewomegadea yewoƒe gbedoxɔ me o ke boŋ yewodoa gbe ɖa le aƒe me. Wogblɔ be nu siwo wofiana le afi ma la dea dzi ƒo na amewo be woawɔ ŋutasẽnuwo.\nTso ƒe 2005 me la, ame siwo gblɔna be yewole subɔsubɔha aɖe me la ɖiɖi 13 le alafa me. Ame 1 le 5 me gblɔ be subɔsubɔ ƒe nya aɖeke meka yewo o. Le ame tsitsi siwo mexɔ ƒe 30 haɖe o dome la, 1 le 3 me gblɔ be subɔsubɔ ƒe nya aɖeke meka yewo o. Sɔlemeha akpe geɖe gbãna ƒe sia ƒe le afi ma.\nTso ƒe 2005 va se ɖe ƒe 2012 la, Vietnamtɔ siwo gblɔ be yewole subɔsubɔha aɖe me la ɖiɖi tso 53 le alafa me va ɖo 30.\nHabɔbɔ si nye Global Index of Religion and Atheism ye wɔ numekuku siawo katã le ƒe 2012 me, negbe Tunisia tɔ ko mele eme o, eye habɔbɔ si nye Gallup International ye tae. Wowɔ numekuku sia le dukɔ 57 me eye esia le tsitre ɖi na xexea me nɔlawo katã ƒe agbɔsɔsɔ si wu 73 le alafa me.\nNu Ka Tae Amewo Le Dodom?\nSusu vovovowoe na dzi ɖe le amewo ƒo womegadina be yewoanɔ subɔsubɔha aɖeke me o. Susu siawo ƒe ɖewoe nye ŋutasẽnu kple ŋɔdzinu siwo subɔsubɔhawo wɔna alo nɔa megbe na, gbɔdɔdɔ ƒe agbe gbegblẽ si subɔsubɔhakplɔlawo nɔna, kple nu bubu siwo medzena gaglã o siwo hã le nu gblẽm abe esiwo gbɔna ene:\nNudzedziname: “Le numekuku aɖe (Global Index of Religion and Atheism) si wowɔ tso subɔsubɔhawo ŋu le xexea me godoo ƒe nya nu la, ne amewo va le gatɔwo zum la, womegatsɔa ɖeke le subɔsubɔnyawo me o.” Numekuku sia ɖe dzesi elabena nuwo va de ame geɖe dzi le dukɔ geɖewo me. Gaŋutinunyalagã John V. C. Nye gblɔ be, “le dukɔ aɖewo me egbea la, nuwo de amewo dzi ale gbegbe be ne fia gãtɔ kekeake si nɔ anyi ƒe alafa eve va yi kpɔ wo la aʋã ŋu.”\nNYA SI BIBLIA GBLƆ: Biblia gblɔe ɖi be “le ŋkeke mamlɛawo me la,” amewo alɔ̃ ga kple dzidzɔkpɔkpɔ wu ale si woalɔ̃ Mawu kple wo havi. (2 Timoteo 3:1-5) Esi Biblia ŋlɔla aɖe kpɔ ale si kesinɔtɔnyenye gblẽa nu le ame ƒe mawusubɔsubɔ ŋu la, egblɔ na Yehowa Mawu be: “Mègana mada ahe alo anye kesinɔtɔ o.” Nu ka tae? Egblɔ wu enu be, ‘Ne magaɖi ƒo ahagbe nu le gbɔwò o.’—Lododowo 30:8, 9.\nSubɔsubɔkɔnyinyiwo kple agbe si wonɔna: Ame geɖe vevietɔ ɖekakpui kple ɖetugbuiwo kpɔe be mawusubɔsubɔ mele vevie alo hiã le yewoƒe agbe me o. Ame bubuwo hã megakana ɖe subɔsubɔhawo dzi o. Aƒetɔ Tim Maguire, si nye habɔbɔ si me tɔwo xɔe se be amewo ate ŋu akpɔ dzidzɔ subɔsubɔhawo manɔmee ƒe nyanuɖela le Scotland gblɔ be, “Le nu siwo sɔlemehawo wɔ le ƒe alafa siwo va yi me ta la, amewo trɔ megbe de wo elabena wokpɔe be womedze afia agbe nyui nɔnɔ amewo o.”\nNYA SI BIBLIA GBLƆ: Yesu Kristo gblɔ tso aʋatsonufialawo ŋu be: “Woƒe kutsetsewoe miatsɔ adze si woe. . . . Ati nyui sia ati nyui tsea ku nyui, gake ati manyomanyo tsea ku manyomanyo.” (Mateo 7:15-18) “Ku manyomanyo” siawo ƒe ɖewoe nye, nudede dunyahehe me kple asidada ɖe nuwɔna siwo Mawu lé fui abe ŋutsu kple ŋutsu alo nyɔnu kple nyɔnu ƒe dɔdɔ ene dzi. (Yohanes 15:19; Romatɔwo 1:25-27) Bubuwo hãe nye be wotsɔ woƒe sededewo kple kɔnyinyi gbɔlowo ɖɔli Ŋɔŋlɔawo me nufiafia siwo nye nyateƒe la. (Mateo 15:3, 9) Yesu gblɔ be: “Nyi nye alẽ sueawo.” (Yohanes 21:17) Gake egbea la, nyateƒenya siwo le Biblia me ƒe dɔ le ame geɖe wum.\nSubɔsubɔhawo kple woƒe gadidi: Le numekuku aɖe si habɔbɔ aɖe (Pew Research Center) wɔ me la, amewo gblɔ be subɔsubɔhawo ƒoa nu tso ga ŋu fũu akpa. Nu si gagblẽ nyaa ɖe edzie nye be, ha aɖewo ƒe ŋgɔnɔlawo nɔa agbe si fia be wonye kesinɔtɔwo—gake mele alea le woƒe hameviwo ya gome o. Le kpɔɖeŋu me, le Germanytɔwo ƒe du gã aɖe me la, esesẽna na hamevi geɖe be woakpɔ woƒe gbe sia gbe nuhiahiãwo gake wotso woƒe bisiɔp nu be enɔa agbe abe kesinɔtɔ gãwo ene. Esia ve dɔme na Katolikotɔ geɖe siwo le du ma me. Gakpe ɖe eŋu la, magazine si nye GEO gblɔ be le Nigeria la, “gã si nu ame siwo ade miliɔn 100 dometɔ ɖe sia ɖe nɔa agbe ɖo mede euro ɖeka o, gake ale si pastɔ aɖewo nɔa agbee abe kesinɔtɔ gãwo ene la va le amewo nu ɖiam.”\nNYA SI BIBLIA GBLƆ: Paulo si nye Biblia ŋlɔlawo dometɔ ɖeka gblɔ be: “Míetsɔa Mawu ƒe nya la tsaa asi” o. (2 Korintotɔwo 2:17) Togbɔ be Paulo nye ame xɔŋkɔ le Kristo hame gbãtɔ me hã la, zi geɖe la, eya ŋutɔ wɔa dɔ sesẽ ale be wòaganye agba na ame bubuwo o. (Dɔwɔwɔwo 20:34) Eƒe nuwɔna ɖee fia be ewɔ ɖe Yesu ƒe se sia dzi be: “Faa miexɔe, faa minae.”—Mateo 10:7, 8.\nLe wɔwɔ ɖe gɔmeɖose ma dzi me la, Yehowa Ðasefowo medoa asi ɖe woƒe agbalẽwo ŋu alo xɔa ga ne wosrɔ̃ Biblia kple amewo o. Womexɔa nu ewolia alo dzɔa ga le amewo si le woƒe kpekpewo me o. Le ema teƒe la, ga si amewo tso dzi me faa dzɔna ye wotsɔ kpɔa woƒe nuhiahiãwo gbɔ.—Mateo 6:2, 3.\nBiblia Gblɔ Amewo Ƒe Dodo Le Subɔsubɔhawo Me Ði!\nƑe aɖewo va yi la, ne wogblɔ be amewo ava nɔ dodom le subɔsubɔhawo me la, màxɔe ase o. Gake Mawu kpɔe do ŋgɔ be nu sia ava dzɔ, eye wògblɔe ɖi le Biblia me. Mawu zã kpɔɖeŋunyagbɔgblɔ tsɔ ɖɔ subɔsubɔha siwo katã mewɔa nuteƒe nɛ o la be wole abe gbolo aɖe ene, eye woyɔe be “Babilon Gã la.”—Nyaɖeɖefia 17:1, 5.\nŊkɔ si woyɔ nɛ la sɔ elabena togbɔ be alakpasubɔsubɔhawo gblɔna be yewowɔa nuteƒe na Mawu hã la, wodea ha kple xexemedziɖulawo kple susu be woana ɖoƒe kple kesinɔnuwo yewo. Nyaɖeɖefia 18:9 gblɔ be: ‘Anyigbadzifiawo wɔ ahasi kplii.’ Ŋkɔ “Babilon” hã sɔ nɛ ŋutɔ, elabena alakpasubɔsubɔha geɖe ƒe nuwɔnawo kple nufiafiawo abe luʋɔ makumaku, mawuɖekaetɔ̃ kple gbɔgbɔyɔyɔ ene dzɔ tso blema Babilon si nye du si me alakpasubɔsubɔ kple aʋatsodzixɔsewo xɔ aƒe ɖo. *—Yesaya 47:1, 8-11.\nBabilon si nye du sesẽ la dze anyi esi Frat-tɔsisi si ƒo xlãe si nye takpɔnu nɛ la ‘mie,’ eye esia ʋu mɔ na Mediatɔwo kple Persiatɔwo wova xɔ dua. (Yeremiya 50:1, 2, 38) Le nyateƒe me la, woɖu Babilon dzi le zã ɖeka ko me.—Daniel 5:7, 28, 30.\nBabilon Gã la hã “bɔbɔ nɔ tsi geɖewo dzi.” Biblia gblɔ be tsi siawo fia “amewo kple amehawo”—ame miliɔn geɖe siwo le alakpasubɔsubɔhawo me. (Nyaɖeɖefia 17:1, 15) Biblia gblɔe ɖi be kpɔɖeŋu ƒe tsi sia amie—nudzɔdzɔ si fia be eteƒe madidi kura o woatsrɔ̃ egbegbe Babilon alɔtsɔtsɔe. (Nyaɖeɖefia 16:12; 18:8) Gake ame kae atsrɔ̃e? Dunyahela siwo wòdea ha kplii lae ava lé fui. Woaha eƒe nuwo, eye woaɖu eƒe ŋutilã le kpɔɖeŋumɔ nu.—Nyaɖeɖefia 17:16, 17. *\nBabilon ƒe tsi siwo le miemiem la le tsitre ɖi na ale si amewo le dodom le Babilon Gã la me\n“Mido Go Le Eme”!\nLe nu si ava dzɔ ɖe Babilon Gã dzi kpuie ta la, Mawu le nu xlɔ̃m mí lɔlɔ̃tɔe be: “Nye dukɔ, mido go le eme, ne miedi be yewoakpɔ gome kplii le eƒe nu vɔ̃wo me o, eye ne miedi be yewoaxɔ eƒe fuwɔamewo ƒe ɖeke o.” (Nyaɖeɖefia 18:4) De dzesii be wozã nya “ne miedi,” zi eve sɔŋ le kpukpui sia me. Ɛ̃, Mawu ƒe nuxlɔ̃amea le yiyim na ame siwo katã subɔsubɔhawo ƒe nufiafia totrowo ɖea fu na kple ame siwo di be Mawu nave yewo nu. Amewo abe Gaffar kple Hediye siwo ƒe nya míegblɔ va yi ene.\nHafi Gaffar nava srɔ̃ Biblia la, ebua Mawu be vɔvɔ̃ si le eŋu ye nana amewo ɖoa toe. Egblɔ be: “Nye dzi dze eme esi meva srɔ̃e be lɔlɔ̃ ƒe Mawue Yehowa nye, eye wòdi be amewo naɖo to ye le esi wolɔ̃ ye ta.” (1 Yohanes 4:8; 5:3) Hediye hã ƒe dzi dze eme esi wòva srɔ̃e be menye Mawue ɖoe be yeava nye tsyɔ̃evi loo alo be emae yexɔ vɛ o. Mawunyakpukpui siwo fa akɔ nɛ la dometɔ ɖekae nye Yakobo 1:13, si gblɔ be Mawu metsɔa nu vɔ̃ɖi tea ame aɖeke kpɔna o. Eya kple srɔ̃a Gaffar xɔ Biblia me nyateƒea dzi se eye wodo go le “Babilon Gã” la me.—Yohanes 17:17.\nNe wotsrɔ̃ Babilon Gã la, vɔ̃ aɖeke madzɔ ɖe ame siwo ɖo to hedo le eme, eye wova le ‘ta dem agu na Fofo la le gbɔgbɔ kple nyateƒe me’ la dzi o. (Yohanes 4:23) Wole mɔ kpɔm be “sidzedze Yehowa [ava xɔ] anyigba la dzi, abe ale si tsi yɔ atsiaƒu mee ene.”—Yesaya 11:9.\nƐ̃, alakpasubɔsubɔ kple ku gbegblẽ siwo wòtsena la nu ayi, elabena Mawu “mate ŋu aka aʋatso o.” (Tito 1:2) Gake subɔsubɔ vavãtɔ ya akeke ta eye wòanɔ anyi ɖaa!\n^ mm. 16 Àte ŋu axlẽ nu geɖe tso Babilon Gã la kple nya si Biblia gblɔ tso nɔnɔme si me ame kukuwo le, ame si tututue Mawu nye kple gbɔgbɔyɔyɔ ŋu le agbalẽ si nye Nuka Tututue Nye Biblia ƒe Nufiafia? me. Ele Internet dzi le www. jw.org/ee.\n^ mm. 18 Kpɔ “Nu Si Biblia Gblɔ—Xexea Ƒe Nuwuwu,” si dze le Nyɔ! sia me.\nBiblia gblɔ nu si tae subɔsubɔhawo bɔ alea na mí.\nÐe subɔsubɔha aɖewo ƒe nuwɔna ɖe dzi le ƒowòa? Ke asesẽ na wò be nàgaka ɖe subɔsubɔha aɖe dzi. Aleke Biblia sɔsrɔ̃ akpe ɖe ŋuwòe?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! November 2015 | Ðe Subɔsubɔhawo Le Gbagbãma?


Mateo 8 | Biblia Le Internet Dzi | Xexe Yeye Gɔmeɖeɖe (1984)\n8 Esi wòɖi tso toa dzi la, ameha gã aɖewo dze eyome. 2 Eye kpɔ ɖa! Kpodɔléla aɖe va, eye wòva bɔbɔ nɛ gblɔ be: “Aƒetɔ, ne èlɔ̃ ko la, àte ŋu ana ŋutinye nakɔ.” 3 Eya ta edo asi ɖa heka asi eŋu gblɔ be: “Melɔ̃. Ŋutiwò nekɔ.” Eye enumake eƒe kpodɔ la vɔ nɛ. 4 Azɔ Yesu gblɔ nɛ be: “Kpɔ egbɔ be nàgagblɔe na ame aɖeke o, ke boŋ yi nàtsɔ ɖokuiwò afia nunɔla, eye nàna nu siwo Mose ɖo be woana la, ne wòanye ɖaseɖiɖi na wo.” 5 Esi wòva Kapernaum la, asrafomegã aɖe va egbɔ, nɔ kuku ɖem nɛ vevie 6 be: “Aƒetɔ, nye dɔlaŋutsu le aba dzi le aƒe me le lãmetutudɔ lém, eye wòle fu kpem vevie.” 7 Egblɔ nɛ be: “Ne meva ɖo afi ma la, mada gbe le eŋu.” 8 Asrafomegã la ɖo eŋu be: “Aƒetɔ, nyemedze be nàva nye xɔ te o, ke boŋ ɖe gbe ko, eye nye dɔlaŋutsua ahaya. 9 Elabena nye hã ame aɖe ƒe ŋusẽ tee mele, eye asrafowo le nye hã tenye, eye megblɔna na ame sia be, ‘Heyi!’ eye wòyina, eye na ame bubu be ‘Va!’ eye wòvana, eye na nye kluvi be, ‘Wɔ esia!’ eye wòwɔnɛ.” 10 Esi Yesu se nya siawo la, ewɔ nuku nɛ ŋutɔ, eye wògblɔ na ame siwo kplɔe ɖo la be: “Nyateƒe tom mele na mi be: Nyemekpɔ xɔse gã sia tɔgbi le ame aɖeke me le Israel kpɔ o. 11 Gake mele egblɔm na mi be, ame geɖewo atso ɣedzeƒekpa dzi kple ɣetoɖoƒekpa dzi, eye woanɔ kplɔ̃ ŋu kple Abraham kple Isak kpakple Yakob le dziƒofiaɖuƒe la me; 12 gake woatsɔ fiaɖuƒe la ƒe viwo ya aƒu gbe ɖe viviti me le xexe. Afi mae woƒe avifafa kple aɖukliɖuɖu anɔ.” 13 Eye Yesu gblɔ na asrafomegã la be: “Heyi. Neva eme na wò le wò xɔse la nu.” Eye dɔlaŋutsua ƒe lãme sẽ le gaƒoƒo ma dzi. 14 Eye esi Yesu va ɖo Petro ƒe aƒe me la, ekpɔ lɔ̃xoa si asrã lé la wòle anyimlɔƒe. 15 Eya ta eka asi eƒe asi ŋu, eye asrã la dzo le edzi, eye wòfɔ hede asi amedzrowɔwɔ me nɛ. 16 Gake esi fiẽsi ɖo la, amewo kplɔ ame geɖe siwo me gbɔgbɔ vɔ̃wo le la va egbɔ; eye wòɖe gbe na gbɔgbɔawo henya wo do goe, eye wòda gbe le ame siwo katã ƒe lãme gblẽ la ŋu; 17 bene nya si wogblɔ ɖi to Yesaya nyagblɔɖila la dzi la nava eme be: “Eya ŋutɔ tsɔ míaƒe lãmegbegblẽwo, eye wòde ta míaƒe dɔlélewo te.” 18 Esi Yesu kpɔ be, ameha aɖe nɔ ye ŋu la, eɖe gbe be yewoayi ƒua ƒe go kemɛ dzi. 19 Eye agbalẽfiala aɖe va gblɔ nɛ be: “Nufiala, madze yowòme ayi afi sia afi si nàyi.” 20 Gake Yesu gblɔ nɛ be: “Do le abeiwo si, eye atɔ le dziƒoxewo si, gake teƒe aɖeke mele Amegbetɔvi la ya si wòatsɔ ta aziɔ ɖo o.” 21 Eye nusrɔ̃lawo dometɔ bubu gblɔ nɛ be: “Aƒetɔ, ɖe mɔ nam be mayi aɖaɖi fofonye gbã.” 22 Yesu gblɔ nɛ be: “Nɔ yonyeme, eye na ame kukuwo naɖi woƒe ame kukuwo.” 23 Eye esi wòge ɖe tɔdziʋu aɖe me la, eƒe nusrɔ̃lawo kplɔe ɖo. 24 Ke kpɔ ɖa! Ya sesẽ aɖe ƒo le ƒua dzi, ale be ƒutsotsoewo nɔ ŋeŋem ɖe tɔdziʋu la me; gake eya ŋutɔ nɔ alɔ̃ dɔm. 25 Eye wova nyɔe hegblɔ nɛ be: “Aƒetɔ, ɖe mí, míetsrɔ̃ vɔ!” 26 Gake egblɔ na wo be: “Nu ka ta vɔvɔ̃ ɖo mi, mi xɔse ʋɛ tɔwo!” Eye esi wòtso la, eblu ɖe yawo kple ƒu la ta, eye ɖoɖoe zi toŋtoŋtoŋ. 27 Ale wòwɔ nuku na ameawo ale gbegbe, eye wogblɔ be: “Ame ka gɔ̃e nye esia, be yawo kple ƒu kura gɔ̃ hã ɖoa toe?” 28 Esi wòva go kemɛ dzi le Gadaratɔwo ƒe anyigba dzi la, ŋutsu eve siwo me gbɔgbɔ vɔ̃wo le, eye wowɔa adã ale gbegbe be, dzi menɔa ame aɖeke ƒo be wòato mɔ ma o la, do go tso ŋkuɖodziyɔdowo dome va do goe le afi ma. 29 Eye kpɔ ɖa! Wodo ɣli sesĩe gblɔ be: “Nya kae le mía kpli wò dome, Mawu ƒe Vi? Ðe nèva be yeawɔ funyafunya mí hafi ɣeyiɣi ɖoɖia nadea?” 30 Ke hawo ƒe ha gã aɖe nɔ adzɔge ɖaa tso wo gbɔ nɔ nu ɖum. 31 Eya ta gbɔgbɔ vɔ̃awo de asi kukuɖeɖe me nɛ vevie be: “Ne ènya mí do goe la, ɖo mí ɖe haawo me.” 32 Eya ta egblɔ na wo be: “Miheyi!” Eye wodo go heyi ɖe haawo me; eye kpɔ ɖa! Hawo ƒe ha la katã ƒu du sesĩe to to la kɔgo va ge dze ƒu la me doo, eye woku ɖe tsiawo me. 33 Gake wo kplɔlawo si, eye esi woyi dua me la, wogblɔ nu sia nu si dzɔ, kple ŋutsu siwo me gbɔgbɔ vɔ̃wo nɔ la ŋuti nya hã. 34 Eye kpɔ ɖa! Du blibo la katã ƒo zi, eye wodo va be yewoakpɔ Yesu; eye esi wova kpɔe la, woɖe kuku nɛ vevie be wòadzo le yewoƒe nutoawo me.


3 Mose 24 | Biblia Le Internet Dzi | Xexe Yeye Gɔmeɖeɖe\nAmi hena akaɖi siwo le avɔgbadɔa me (1-4)\nKpeƒuƒu ame si do vlo Mawu ƒe ŋkɔ (10-23)\n24 Yehowa gblɔ na Mose be: 2 “Gblɔ na Israel-viwo be woatsɔ amititsetse ƒe ami nyuitɔ vɛ be woatsɔ ade akaɖi la me, ne akaɖigbɛ la nanɔ sisi ɖaa.+ 3 Aron nakpɔ akaɖi la gbɔ le takpegbadɔa me le xɔmetsovɔ si xe Ðaseɖinu la ŋkume la ŋgɔ, be wòanɔ bibim tso fiẽ va se ɖe ŋdi le Yehowa ŋkume ɖaa. Se wònye na mi ɖaa le miaƒe dzidzimewo katã me. 4 Nekpɔ akaɖigbɛawo ŋuti dɔwo gbɔ le sikakaɖiti+ la dzi le Yehowa ŋkume ɖaa. 5 “Tsɔ wɔ memee mè abolo kotoe wuieve. Tsɔ wɔ efa me mama ɖe ewo ƒe akpa eve* ƒo aboloawo dometɔ ɖe sia ɖe. 6 Nàɖo wo ɖe wo nɔewo dzi le agbaka eve me ɖe sikakplɔ̃ la dzi le Yehowa ŋkume;+ ade nanɔ agbaka ɖeka me.+ 7 Eye nàtsɔ lifi ɣi nyuitɔ ada ɖe agbaka eveawo dzi, be esia nanye kpɔɖeŋudzovɔsa*+ ƒe abolo na Yehowa. 8 Na wòaɖo aboloa ɖe ɖoɖo nu le sabat sia sabat dzi le Yehowa ŋkume ɖaa.+ Nubabla wònye le nye kple Israel-viwo dome ɖaa. 9 Woanye Aron kple viaŋutsuwo tɔ,+ eye woaɖui le teƒe kɔkɔe,+ elabena nu kɔkɔewo ƒe nu kɔkɔe wònye nɛ tso Yehowa ƒe dzovɔsawo me; ɖoɖo mavɔ wòanye.” 10 Ke gbe ɖeka la, dzre dzɔ ɖe Israel nyɔnu aɖe ƒe viŋutsu si wòdzi na Egipte ŋutsu+ aɖe kpakple Israel ŋutsu aɖe dome le asaɖa la me. 11 Eye Israel nyɔnua ƒe via gblɔ busunya ɖe Mawu ƒe ŋkɔ* la ŋu hedo ɖiŋu nɛ.+ Eya ta wokplɔe va Mose gbɔ.+ Dadaa ŋkɔe nye Selomit, eye wònye Dibri si tso Dan-to la me ƒe vinyɔnu. 12 Eye wosikae ɖi, va se ɖe esime woase nya aɖe tso Yehowa nu.+ 13 Eye Yehowa gblɔ na Mose be: 14 “Kplɔ ɖiŋudola la yi asaɖa la godo, eye ame siwo katã se nya si wògblɔ la natsɔ woƒe asiwo aɖo eƒe ta dzi, eye ha blibo la katã naƒu kpee.+ 15 Eye nàgblɔ na Israel-viwo be, ‘Ne ame aɖe do ɖiŋu na eƒe Mawu la, eƒe nu vɔ̃ anɔ eƒe ta dzi. 16 Ne ame aɖe gblɔ busunya ɖe Yehowa ƒe ŋkɔ ŋu la, ku kee wòaku.+ Ha blibo la katã naƒu kpee. Woawu amedzrovi alo dumevi si agblɔ busunya ɖe Ŋkɔ la ŋu. 17 “‘Ne ame aɖe wu ame la,* ele be woawu eya hã.+ 18 Ame si wu aƒemelã aɖe la* naɖo eteƒe, agbe ɖe agbe teƒe.* 19 Ne ame aɖe wɔ nu vevi ehavi la, woawɔ nu vevi ma ke eya hã.+ 20 Ŋeŋe ɖe ŋeŋe teƒe, ŋku ɖe ŋku teƒe, aɖu ɖe aɖu teƒe, nu si wòwɔ amea la, nu ma kee woawɔ eya hã.+ 21 Ame si ƒo lã aɖe wòku la naɖo eteƒe,+ ke ame si ƒo ame wòku la, woawu eya hã.+ 22 “‘Se ɖekae akplɔ amedzrovi kple dumevi siaa,+ elabena nyee nye Yehowa mia Mawu.’” 23 Eye Mose ƒo nu kple Israel-viwo, eye wokplɔ ɖiŋudola la yi asaɖa la godo heƒu kpee.+ Ale Israel-viwo wɔe abe ale si tututu Yehowa de se na Mose ene.\n^ Efa me mama ɖe ewo ƒe akpa eve le lita 4.4. Kpɔ Megbenyawo B14.\n^ Alo, “eƒe akpa si nye ŋkuɖodzinu (le wɔ blibo la teƒe).”\n^ Efia, ŋkɔ Yehowa, abe ale si wòdze le kpukpui 15 kple 16 ene.\n^ Alo, “ƒo ame wòku la.”\n^ Alo, “ƒo aƒemelã aɖe wòku la.”\n^ Alo, “luʋɔ ɖe luʋɔ teƒe.”\n3 Mose 24


2 Samuel 12 | Biblia Le Internet Dzi | Xexe Yeye Gɔmeɖeɖe\nNatan ka mo na David (1-15a)\nÐevi si Bat-Seba dzi la ku (15b-23)\nBat-Seba dzi Salomo (24, 25)\nWoxɔ Amon du Raba (26-31)\n12 Yehowa dɔ Natan+ ɖe David gbɔ. Eye wòva egbɔ+ va gblɔ nɛ be: “Ŋutsu eve le du ɖeka me, ɖeka nye kesinɔtɔ, eye evelia nye ame dahe. 2 Alẽ kple nyi gbogbo aɖe ŋutɔ le kesinɔtɔ la si;+ 3 ke naneke mele ame dahe la ya si o, negbe alẽnɔe ɖeka si wòƒle la ko.+ Eye ŋutsua nyii wòtsi le eya kple viawo gbɔ. Nu sue si wòkpɔ la ƒe ɖee alẽnɔe la ɖuna, eƒe kplu nue wònoa nu le, eƒe akɔnue wòmlɔna. Eye wòva le nɛ abe vianyɔnu ene. 4 Emegbe amedzro aɖe va dze kesinɔtɔ la, ke melé eya ŋutɔ ƒe alẽwo kple nyiwo dometɔ aɖeke wu na amedzro si va dze egbɔ la o. Ke boŋ eyi ɖalé ame dahe la ƒe alẽnɔe la, eye wòwui na ŋutsu si va dze egbɔ la.”+ 5 Enumake dzi ku David ɖe ŋutsu la ŋu vevie, eye wògblɔ na Natan be: “Zi ale si Yehowa le agbe la,+ ŋutsu si wɔ nu sia la dze ku! 6 Ele be wòaɖo alẽnɔe la teƒe zi ene,+ le esi wòwɔ nu sia, eye ame ƒe nu mewɔ nublanui nɛ o ta.” 7 Eye Natan gblɔ na David be: “Wòe nye ŋutsu la! Ale Yehowa, Israel ƒe Mawu la, gblɔe nye esi: ‘Nyee si ami na wò nèzu fia ɖe Israel dzi,+ eye nyee ɖe wò tso Saul si me.+ 8 Melɔ̃ be matsɔ wò aƒetɔ ƒe aƒe ana wò,+ eye be matsɔ wò aƒetɔ srɔ̃wo+ aɖo wò akɔnu, eye metsɔ Israel kple Yuda ƒe aƒe na wò.+ Eye ne ema mesɔ gbɔ o la, malɔ̃ faa atsɔ nu bubuwo akpee na wò.+ 9 Nu ka tae nèdo vlo Yehowa ƒe nya hewɔ nu si nye vɔ̃ le eŋkume? Ètsɔ yi wu Uriya,+ Hititɔ la, eye nèxɔ srɔ̃a ɖe+ esi nèna wòtsi Amonitɔwo ƒe yi nu.+ 10 Eya ta yi madzo le aƒewò me o tegbee,+ le esi nèdo vlom, eye nèxɔ Uriya, Hititɔ la, srɔ̃ ɖe ta.’ 11 Ale Yehowa gblɔe nye esi: ‘Kpɔ ɖa, mana vɔ̃ natso wò ŋutɔ aƒewò me ava dziwò;+ maxɔ srɔ̃wòwo le wò ŋutɔ ŋkuwòme atsɔ ana hawòvi,+ eye wòadɔ srɔ̃wòwo gbɔ le ŋdɔkutsu dzatsɛ.*+ 12 Togbɔ be wò ya nèwɔe le bebe me hã la,+ nye la mawɔ nu sia le Israel blibo la katã ŋkume le ŋdɔkutsu dzatsɛ.’”* 13 Eye David gblɔ na Natan be: “Mewɔ nu vɔ̃ ɖe Yehowa ŋu.”+ Natan ɖo eŋu na David be: “Yehowa hã tsɔ wò nu vɔ̃ la ke wò.*+ Mèle kuku ge o.+ 14 Ke esi mèbu Yehowa kura o, eye nèwɔ nu alea ta la, vi si wodzi na wò la aku godoo.” 15 Emegbe Natan dzo yi aƒe me. Yehowa na ɖevi si Uriya srɔ̃ dzi na David la dze dɔ. 16 Eye David ƒo koko na Mawu vavã la le ɖevi la ta. David tsi nu dɔ, eye wòtsia anyigba dɔna le zã me.+ 17 Eya ta eƒe me ametsitsiwo va bɔbɔ ɖe egbɔ be yewoafɔe tso anyigba, ke melɔ̃ o, eye meɖu nu kpli wo o. 18 Le ŋkeke adrea gbe la, ɖevi la ku, gake David ŋumewo vɔ̃ be yewoagblɔ nɛ be ɖevi la ku. Elabena wogblɔ be: “Esi ɖevi la le agbe la, míeƒo nu nɛ, ke mese míaƒe gbe o. Ekema aleke míawɔ agblɔ nɛ be, ɖevi la ku? Ava wɔ nu gbegblẽ aɖe.” 19 Esi David kpɔ be yeƒe dɔlawo le dalĩ dom na wo nɔewo la, edze sii be, ɖevi la ku. Eya ta David bia eƒe dɔlawo be: “Ðe ɖevi la kua?” Woɖo eŋu be: “Eku.” 20 Eya ta David fɔ le anyigba, le tsi, si ami+ heɖɔli eƒe awuwo, eye wòyi Yehowa ƒe me+ ɖade ta agu. Emegbe etrɔ va aƒe* me hebia be woatsɔ nuɖuɖu aɖo ye kɔme, eye wòɖu nu. 21 Eye eƒe dɔlawo biae be: “Wò nuwɔna sia gɔme ɖe? Ètsi nu dɔ henɔ avi fam le ɖevi la ta esime wòle agbe; ke esi ɖevia nya ku ko la, ètso, eye nèɖu nu.” 22 Eɖo eŋu be: “Esi ɖevia gale agbe la, metsi nu dɔ,+ eye menɔ avi fam, elabena mebu be, ‘Ðewohĩ Yehowa ave nunye, ale be ɖevi la natsi agbe.’+ 23 Ke azɔ esi wòku la, nu ka tae magatsi nu adɔ? Ðe mate ŋu ana wòagbɔ agbea?+ Nyee ayi egbɔ,+ ke eya matrɔ ava gbɔnye o.”+ 24 David fa akɔ na srɔ̃a Bat-Seba.+ Emegbe David dɔ egbɔ, eye wòdzi ŋutsuvi, eye wona ŋkɔe be Salomo.*+ Eye Yehowa lɔ̃ ɖevi la,+ 25 eye wòdɔ nyagblɔɖila Natan+ ɖa be wòana ŋkɔe be Yedidiya* le esi Yehowa lɔ̃e ta. 26 Ke Yoab nɔ aʋa la dzi kple Amonitɔwo+ ƒe Raba,+ eye wòxɔ fiadu la.+ 27 Eye Yoab dɔ amewo ɖo ɖe David gblɔ be: “Mewɔ aʋa kple Raba,+ eye mexɔ tsidu la.* 28 Eya ta ƒo aʋawɔla susɔeawo nu ƒu, eye nàƒu asaɖa anyi ɖe du la ŋu axɔe. Ne wòaganye be nyee xɔ du la, eye woayɔ nye ŋkɔ ɖe eŋu o.” 29 Ale David ƒo aʋawɔlawo katã nu ƒu yi Raba, eye wòwɔ aʋa kplii hexɔe. 30 Eye wòɖe Malkam* ƒe fiakuku le eta. Eƒe kpekpeme nye sika talento* ɖeka, eye kpe xɔasiwo le eŋu; eye wotsɔe ɖɔ na David. Elɔ aboyonu+ gbogbo aɖewo hã tso dua me.+ 31 Ekplɔ dua me tɔwo dzoe, eye wòna wowɔ kpekpakpadɔwo eye wòɖo gadɔwɔnu ɖaɖɛ kple fía dɔwo na wo, eye wòna womè anyikpewo. Aleae wòwɔ Amonitɔwo ƒe duwo katã. Mlɔeba David kple aʋakɔ blibo la gbugbɔ va Yerusalem.\n^ Egɔmeɖeɖe tẽe, “ɣea nu.”\n^ Alo, “na wò nu vɔ̃ la nu yi.”\n^ Hebrigbe me nya si me woɖe ŋkɔ sia tsoe la gɔmee nye “Ŋutifafa.”\n^ Egɔmee nye, “Ame Si Ƒe Nya Yah Lɔ̃.”\n^ Ate ŋu afia, tsitsoƒe siwo le dua me.


Mía Mawu Kɔkɔe La: “Kɔkɔe, Kɔkɔe, Kɔkɔe Enye Yehowa” (Yesaya 6) | Te Ðe Yehowa Ŋu\n1, 2. Ŋutega kae nyagblɔɖila Yesaya kpɔ, eye nukae wòfia mí le Yehowa ŋu?\nNUSI Yesaya kpɔ la wɔ nuku nɛ eye mawuvɔvɔ̃ yɔ eyama me wu gbɔgblɔ—enye ŋutega si tso Mawu gbɔ. Edze nu ŋutɔŋutɔe ale gbegbe! Emegbe Yesaya ŋlɔ be ‘yekpɔ Yehowa’ kple ŋku wòbɔbɔ nɔ Eƒe fiazikpui gã la dzi. Awu ʋlaya si Yehowa do la yɔ Yerusalem gbedoxɔ gã la taŋ.—Yesaya 6:1, 2.\n2 Nusi Yesaya se hã na vɔvɔ̃ ɖoe eye eƒe nu ku—enye hadzidzi si nu sẽ ale gbegbe be eʋuʋu gbedoxɔa va ɖo eƒe gɔmeɖoanyiwo ke. Serafiwo, siwo nye gbɔgbɔ me nuwɔwɔ siwo le ɖoƒe si kɔkɔ ŋutɔ, ye nɔ haa dzim. Woƒe hadzidzi sẽŋu, si wokɔ gbe dzi ɖekae dzii nyuie la, me nyawo nye nya bɔbɔe siwo ɖe gãnyenye fia, be: “Kɔkɔe, kɔkɔe, kɔkɔe enye Yehowa Zebaot! Eƒe ŋutikɔkɔe yɔ anyigba blibo la dzi!” (Yesaya 6:3, 4) Alesi woyɔ nya “kɔkɔe” zi gbɔ zi etɔ̃ le hadzidzia me na wònye gbeteteɖedzi tɔxɛ, eye esɔ nenema, elabena Yehowa ƒe kɔkɔenyenye ƒo ɖesiaɖe ta. (Nyaɖeɖefia 4:8) Wote gbe ɖe Yehowa ƒe kɔkɔenyenye dzi le Biblia bliboa me. Mawunyakpukpui alafa geɖe yɔ nya siwo nye “kɔkɔe” kpakple “kɔkɔenyenye” ɖe eƒe ŋkɔ ŋu.\n3. Aleke nukpɔsusu totro siwo le ame geɖe si ɖe Yehowa ƒe kɔkɔenyenye ŋu wɔe be wotrɔ ɖa le Mawu ŋu tsɔ wu be woate ɖe eŋu?\n3 Eyata edze ƒã be nu vevi siwo Yehowa di be míanya le ye ŋu dometɔ ɖekae nye be yele kɔkɔe. Gake egbea nya sia naa ame geɖe hena ɖe megbe kura. Ame aɖewo bunɛ vodadatɔe be kɔkɔenyenye fia ame ɖokui bubu ame dzɔdzɔe alo alakpa mawusosroɖa nuwo wɔwɔ. Amesiwo bua wo ɖokui be yewomele ɖeke me o la ate ŋu abu Mawu ƒe kɔkɔenyenye be enye nusi ŋu ŋɔdzi le tsɔ wu be wòanye nusi nyoa ame ŋu. Ðewohĩ woavɔ̃ be yewomadze ate ɖe Mawu kɔkɔetɔ sia ŋu akpɔ gbeɖe o. Le susu sia ta ame geɖe trɔ ɖa le Mawu ŋu le eƒe kɔkɔenyenye ta. Esia wɔ nublanui ŋutɔ, elabena le nyateƒe me la, Mawu ƒe kɔkɔenyenye nye susu sẽŋu aɖe si ta wòle be míate ɖe eŋu boŋ. Nukata? Hafi míaɖo biabia sia ŋu la, mina míadzro nusi kɔkɔenyenye vavãtɔ nye me gbã.\nNukae Nye Kɔkɔenyenye?\n4, 5. (a) Nukae kɔkɔenyenye fia, eye nukae mefia o? (b) Mɔ vevi eve kawo nue Yehowa “ɖe ɖe vovo” le?\n4 Ne wobe Mawu le kɔkɔe la, mefia be enye ɖokuiŋudzela, ɖokuidoɖedzila, alo amesi doa vlo amewo o. Ðe wòlé fu nɔnɔme siawo boŋ. (Lododowo 16:5; Yakobo 4:6) Ekema nya si nye “kɔkɔe” gɔme ŋutɔŋutɔ ɖe? Le Hebrigbe si wotsɔ ŋlɔ Bibliae me la, nya la tso nya aɖe si gɔmee nye “ɖe ɖe vovo” me. Le mawusubɔsubɔ me la, “kɔkɔe” fia nusi woɖe ɖe vovo tso ŋudɔwɔnu tsɛ bubuwo gbɔ, alo enye nusi wobuna nu kɔkɔe. Nukpɔsusu si gadze le kɔkɔenyenye me vevie enye dzadzɛnyenye. Aleke nya sia ku ɖe Yehowa ŋui? Ðe wòfia be ‘eɖe vovo’ tso amegbetɔ madeblibowo gbɔ kura, hete ɖa boo tso mía gbɔa?\n5 Menye nenemae kura o. Yehowa si nye “Israel ƒe kɔkɔetɔ” la gblɔ le eɖokui ŋu be yele yeƒe amewo ‘dome,’ togbɔ be wonye nuvɔ̃mewo hã. (Yesaya 12:6; Hosea 11:9) Eyata eƒe kɔkɔenyenye mewɔe be wòɖe ɖe aga o. Ekema aleke ‘wòɖe ɖe vovoe’? Le mɔ vevi eve nu. Gbã la, eɖe vovo tso nuwɔwɔwo katã gbɔ le susu sia nu be eya ɖeɖekoe nye Dziƒoʋĩtɔ. Eƒe dzadzɛnyenye kple kɔkɔenyenye de blibo ale gbegbe eye seɖoƒe meli nɛ o. (Psalmo 40:6; 83:19) Susu eveliae nye be Yehowa te ɖa xaa tso nuvɔ̃ ɖesiaɖe gbɔ, eye nya fakɔname aɖee nya sia nye. Nukata?\n6. Nukatae alesi Yehowa te ɖa xaa tso nuvɔ̃ gbɔ ate ŋu anye akɔfanya na mí?\n6 Míele xexe si me kɔkɔenyenye vavãtɔ mebɔ ɖo o me. Amegbetɔƒome si te ɖa tso Mawu gbɔ la ƒe nusianu ƒo ɖi le mɔ aɖe nu, nuvɔ̃ kple blibomademade ɖe ɖe eŋu. Ele na mí katã be míawɔ avu kple nuvɔ̃ si le mía me. Eye ate ŋu adzɔ ɖe mí katã dzi be nuvɔ̃ naɖu mía dzi ne míeɖɔ ŋu ɖo o. (Romatɔwo 7:15-25; Korintotɔwo I, 10:12) Nusia tɔgbe aɖeke mate ŋu adzɔ ɖe Yehowa dzi o. Esi wòte ɖa xaa tso nuvɔ̃ gbɔ ta la, nuvɔ̃ suetɔ kekeake gɔ̃ hã maɖe ɖe eŋu akpɔ gbeɖegbeɖe o. Nya sia gado ŋusẽ alesi míebua Yehowae be enye Fofo nyuitɔ kekeake, elabena efia be woate ŋu aɖo ŋu ɖe eŋu bliboe. To vovo na alesi vifofo siwo nye amegbetɔ nuvɔ̃mewo le la, Yehowa ya mazu ame gblẽku, ɖokuidzimaɖula, alo ŋutasẽla gbeɖegbeɖe o. Eƒe kɔkɔenyenye wɔe be nu ma tɔgbe aɖeke mate ŋu adzɔ le egome kura o. Yehowa tàa eya ŋutɔ ƒe kɔkɔenyenye ɣeaɖewoɣi kura gɔ̃ hã, elabena naneke megali si ana kakaɖedzi blibo wu ema o. (Amos 4:2) Ðe nya ma mede dzi ƒo ŋutɔ oa?\n7. Nukatae míate ŋu agblɔ be kɔkɔenyenye nye Yehowa ƒe amenyenye ƒe akpa aɖe?\n7 Kɔkɔenyenye dze le Yehowa ƒe amenyenye ƒe akpa sia akpa. Nukae nyagbɔgblɔ sia fia? Le kpɔɖeŋu me: Bu nya siwo nye “amegbetɔ” kpakple “blibomademade” ŋu kpɔ. Màte ŋu aƒo nu tso amegbetɔ ŋu eye nàgbe ŋkuɖoɖo blibomademade dzi o. Blibomademade le mí katã mía ŋu eye wòkpɔa ŋusẽ ɖe nusianu si míewɔna dzi. Azɔ bu nya eve siwo le vovo kura ŋu kpɔ—“Yehowa” kpakple “kɔkɔe.” Kɔkɔenyenye dzena le Yehowa ƒe nusianu me. Eƒe nusianu le kɔkɔe, le dzadzɛ, hele dzɔdzɔe. Manya wɔ be míanya alesi tututu Yehowa le evɔ míado kpo nya goglo sia—si nye “kɔkɔe”—la gɔmesese o.\n‘Kɔkɔenyenye Nye Yehowa Tɔ’\n8, 9. Nukae fia be Yehowa kpena ɖe amegbetɔ madeblibowo ŋu be woanɔ kɔkɔe le mɔ sue aɖe nu?\n8 Esi kɔkɔenyenye nye Yehowa ƒe amenyenye ta la, asɔ be míagblɔ be eya gbɔe kɔkɔenyenye ɖesiaɖe dzɔ tso. Meɣlaa nɔnɔme xɔasi sia ɖokuitɔdiditɔe o; enanɛ ame bubuwo hã, eye enaa wo faa. Le kpɔɖeŋu me, esi Mawu to mawudɔla aɖe dzi ƒo nu na Mose le ŋuve si nɔ bibim gbɔ la, anyigba si le afima gɔ̃ hã zu kɔkɔe le Yehowa ƒe nuwɔwɔ le teƒea ta!—Mose II, 3:5.\n9 Ðe amegbetɔ madeblibowo ate ŋu anɔ kɔkɔe to Yehowa ƒe kpekpeɖeŋu mea? Ẽ, le mɔ sue aɖe nu. Mawu na mɔnukpɔkpɔ Israel-viwo be woava zu “dukɔ kɔkɔe.” (Mose II, 19:6) Eyra dukɔa ale be tadedeagu ƒe ɖoɖo si le kɔkɔe, hele dzadzɛ, nɔ wo si. Eyata kɔkɔenyenye dze enuenu le Mose ƒe Sea me. Le nyateƒe me la, sika gagbadzɛ aɖe nɔa nunɔlagã la ƒe ŋgoblanu ŋu, eye amesiame te ŋu kpɔnɛ wònɔa keklẽm. Nya siwo woɖe ɖe edzie nye: ‘Kɔkɔenyenye nye Yehowa tɔ.’ (Mose II, 28:36) Eyata ebia be kɔkɔenyenye kple dzadzɛnyenye ƒe dzidzenu kɔkɔwo nawɔe be woƒe tadedeagu nato vovo, eye le nyateƒe me la, woƒe agbenɔnɔ hã nato vovo. Yehowa gblɔ na wo be: “Ame kɔkɔewo mianye, elabena nye Yehowa, mia Mawu la, mele kɔkɔe.” (Mose III, 19:2) Zi alesi Israel-viwo nɔ agbe ɖe Mawu ƒe nuxlɔ̃amewo nu alesi amegbetɔ madeblibo ate ŋui ko la, wonɔa kɔkɔe le mɔ sue aɖe nu.\n10. Vovototo kae nɔ blema Israel kple dukɔ siwo ƒo xlã wo dome le kɔkɔenyenye gome?\n10 Gbetete ɖe kɔkɔenyenye dzi alea na nuwo to vovo kura tso alesi wònɔ le dukɔ siwo ƒo xlã Israel ƒe subɔsubɔ gbɔ. Trɔ̃subɔdukɔ mawo dea ta agu na mawu siwo ƒe anyinɔnɔ ŋutɔ gɔ̃ hã nye alakpanya kple ameflunya, eye woɖea mawu siawo fiana be wonye ŋutasẽlawo, ŋuklẽlawo, kple agbe bliba nɔlawo. Woƒaƒã le go sia go me. Mawu siawo subɔsubɔ wɔe be wo subɔlawo menɔ kɔkɔe o. Eyatae Yehowa xlɔ̃ nu esubɔlawo be woate wo ɖokui ɖa tso trɔ̃subɔlawo kple woƒe subɔsubɔkɔnu nyɔŋuawo gbɔ ɖo.—Mose III, 18:24-28; Fiawo I, 11:1, 2.\n11. Aleke Yehowa ƒe dziƒohabɔbɔa ƒe kɔkɔenyenye dzena le (a) mawudɔlawo ŋu? (b) serafiwo ŋu? (d) Yesu ŋu?\n11 Le ɣeyiɣi siwo me Yehowa ƒe dukɔ tiatia si nye blema Israel nɔ nɔnɔme nyuitɔ me gɔ̃ hã la, Mawu ƒe dziƒohabɔbɔa ƒe kɔkɔenyenye ƒe akpa sue aɖe koe wote ŋu ɖe fia. Woyɔa gbɔgbɔ me nuwɔwɔ miliɔn geɖe siwo subɔa Mawu nuteƒewɔwɔtɔe be eƒe “ame kɔkɔe akpe nanewo.” (Mose V, 33:2; Yuda 14) Mawu ƒe kɔkɔenyenye dzadzɛ dzeania dzena le wo ŋu bliboe. Azɔ ɖo ŋku serafi siwo Yesaya kpɔ le eƒe ŋutegaa me dzi. Gbɔgbɔ me nuwɔwɔ sẽŋu siawo ƒe hadzidzia me nyawo fia be wowɔa akpa vevi aɖe bene woanya Yehowa ƒe kɔkɔenyenye le xexeame godoo. Gake gbɔgbɔ me nuwɔwɔ aɖe ƒo amesiawo katã ta—eyae nye Mawu ƒe Tenuvi la. Yesue nye amesi ɖe Yehowa ƒe kɔkɔenyenye fia wu. Esɔ ŋutɔ be woyɔe be ‘Mawu ƒe Kɔkɔetɔ la.’—Yohanes 6:68, 69.\nŊkɔ Kɔkɔe, Gbɔgbɔ Kɔkɔe\n12, 13. (a) Nukatae wòsɔ be wogblɔ be Mawu ƒe ŋkɔ le kɔkɔe? (b) Nukatae wòle be woakɔ Mawu ƒe ŋkɔ ŋu?\n12 Ke Mawu ƒe ŋkɔ hã ɖe? Abe alesi míekpɔe le Ta 1 me ene la, menye dzesideŋkɔ dzro aɖe koe ŋkɔa nye o. Etsi tre ɖi na Yehowa Mawu, eye eƒe nɔnɔmewo katã dze le eme. Eyatae Biblia gblɔ na mí be eƒe “ŋkɔ nye kɔkɔe” ɖo. (Yesaya 57:15) Ele Mose ƒe Sea me be amesi ado gu Mawu ƒe ŋkɔa dze na ku. (Mose III, 24:16) Azɔ se nusi Yesu yɔ gbãgbiagbã le gbedodoɖa me ɖa, ebe: “Mía Fofo, si le dziƒowo! Wò ŋkɔ ŋuti nakɔ.” (Mateo 6:9) Be woakɔ nane ŋu fia be woaɖee ɖe vovo be enye nu kɔkɔe eye woade bubu eŋu, woalé eƒe kɔkɔenyenye me ɖe asi. Gake nukata wòahiã be woagakɔ Mawu ŋutɔ ƒe ŋkɔ si le dzadzɛ le eɖokui si la ŋuti?\n13 Wodo vlo Mawu ƒe ŋkɔ kɔkɔe la, eye woto alakpadada kple eŋugbegblẽ dzi ƒo ɖii. Satana da alakpa ɖe Yehowa si le Eden-bɔa me hegblɔ nya siwo fia be Enye Dziɖula madzɔmadzɔ. (Mose I, 3:1-5) Tso ɣemaɣi ke la, Satana—xexeme makɔmakɔ sia dziɖula—kpɔ egbɔ be wogblɔ alakpanya gbogbo aɖewo ɖe Mawu ŋu. (Yohanes 8:44; 12:31; Nyaɖeɖefia 12:9) Subɔsubɔhawo na Mawu ɖi akpasesẽnuwɔla, ɖekematsɔlemetɔ, alo tagbɔsesẽtɔ. Woƒu asi akɔ be eyae le megbe na yewo le yewoƒe ʋukɔkɔɖiʋa siwo yewowɔ me. Zi geɖe la, wotsɔa Mawu ƒe nu wɔnuku siwo wòwɔ ƒe kafukafu naa nudzɔleɖokuisi, alo nɔnɔmetɔtrɔ, si me nunya mele o. Ẽ, wogblẽ Mawu ƒe ŋkɔ ŋu vɔ̃ɖitɔe. Ele be woakɔ eŋu; ele be woagbugbɔ ŋutikɔkɔe si dze nɛ la anae. Míele mɔ kpɔm vevie na eƒe ŋkɔa ŋu kɔkɔ kple eƒe dziɖulanyenye taʋiʋli, eye anye dzidzɔ na mí be míawɔ akpa ɖesiaɖe si míate ŋui le tameɖoɖo nyui ma me.\n14. Nukata woyɔa Mawu ƒe gbɔgbɔa be kɔkɔe, eye nukata busunyagbɔgblɔ ɖe gbɔgbɔ kɔkɔea ŋu nye ŋkubiãnya gã aɖe ŋutɔ?\n14 Nu bubu aɖe gali si do ƒome kplikplikpli kple Yehowa si womegbea kɔkɔe yɔyɔ kpe ɖe eŋu o—eyae nye eƒe gbɔgbɔ, alo dɔwɔŋusẽ. (Mose I, 1:2) Yehowa zãa ŋusẽ triakɔ sia si ŋu womate ŋu atsi tre ɖo wòadze edzi o tsɔ wɔa eƒe tameɖoɖowo dzi. Nusianu si Mawu wɔna la, ewɔnɛ le mɔ kɔkɔe si le dzadzɛ nu, eyata esɔ be woyɔa eƒe dɔwɔŋusẽ la be gbɔgbɔ kɔkɔe, alo kɔkɔenyenye ƒe gbɔgbɔ. (Luka 11:13; Romatɔwo 1:4) Busunyagbɔgblɔ ɖe gbɔgbɔ kɔkɔea ŋu, si ate ŋu anye alesi woaɖoe koŋ awɔ nusi tsi tre ɖe Yehowa ƒe tameɖoɖowo ŋu, nye nuvɔ̃ si ŋu tsɔtsɔke mele o.—Marko 3:29.\nNusita Yehowa ƒe Kɔkɔenyenye Tea Mí Ðe Eŋu\n15. Nukatae wòsɔ be mawuvɔvɔ̃ nayɔ mía me le Yehowa ƒe kɔkɔenyenye ta, eye nukae vɔvɔ̃ ma fia?\n15 Eyata mesesẽ be míakpɔ nusita Biblia na kadodo le Mawu ƒe kɔkɔenyenye kpakple alesi amegbetɔwo avɔ̃ Mawui dome o. Le kpɔɖeŋu me, Psalmo 99:3 me nyawo xlẽ be: “Woakafu wò ŋkɔ, elolo, ŋɔdzi le eŋu, eye wòle kɔkɔe.” Gake ŋɔdzi sia menye vɔvɔ̃ si naa dzidzi ƒoa ame o. Ke boŋ enye mawuvɔvɔ̃ ƒe bubu deto, sisiɖa blibo si ƒo ɖesiaɖe ta. Esɔ be míasee le mía ɖokui me nenema elabena Mawu ƒe kɔkɔenyenye kɔ gbɔ mía ŋu sasasã. Edza keŋkeŋ eye eŋuti kɔ keŋkeŋ le go sia go me. Ke hã mele be esia nanya mí ɖa le eyama ŋu o. Ðe Mawu ƒe kɔkɔenyenye ŋuti nukpɔsusu nyuitɔ ate mí ɖe eŋu boŋ. Nukatae?\nAle si nyonyo léa dzi na míi la, nenemae wòle be kɔkɔenyenye nalé dzi na míi\n16. (a) Aleke kɔkɔenyenye do ƒome kple nyonyoe? Wɔ eƒe kpɔɖeŋu. (b) Aleke alesi Yehowa dze le ŋutegawo mee te gbe ɖe kɔkɔenyenye, dzadzɛnyenye, kple kekeli dzi?\n16 Nusiwo tae dometɔ ɖekae nye be kadodo le kɔkɔenyenye kple nyonyo, alo nusi dze ani, dome le Biblia me. Wogblɔ le dziƒo ŋu le Yesaya 63:15 be enye Mawu ƒe “nɔƒe kɔkɔe nyo la.” Nu nyui nya kpɔna na mí. Le kpɔɖeŋu me, kpɔ nɔnɔmetata si le axa 33 ɖa. Ðe teƒea menya kpɔ na wò oa? Nukae na wònya kpɔ nenema gbegbe? Kpɔ alesi tsia le dzadzɛe ɖa. Ya la me gɔ̃ hã anya nɔ dzadzɛ, elabena dziŋgɔlia le blɔ eye edze abe kekelia le dzo dam ene. Azɔ ne ɖe woatrɔ teƒea—ɖewohĩ gbeɖuɖɔ xɔ tɔsisia me, wota nu ɖe atiawo kple agakpeawo ŋu alo ŋlɔ nu ɖe wo ŋu, eye dzudzɔ bla ya la me kɔtɔɔ—ɖe, anye ne magalé dzi na mí o; míatrɔ kɔ ɖa le eŋu. Míebua kɔkɔenyenye, dzadzɛnyenye, kple keklẽ ɖe nyonyo ŋu. Míate ŋu azã nya siawo na Yehowa ƒe kɔkɔenyenye. Eyata mewɔ nuku o be alesi Yehowa dze le ŋutegaa me la lé dzi na mí! Ele keklẽm hele dzo dam abe kpe xɔasi ene, enɔ bibim abe dzo ene alo abe ga xɔasi adodoe dadzo aɖe ene—nenemae mía Mawu kɔkɔea nya kpɔe.—Xezekiel 1:25-28; Nyaɖeɖefia 4:2, 3.\n17, 18. (a) Dɔ kae ŋutega si Yesaya kpɔ la wɔ ɖe edzi gbã? (b) Aleke Yehowa zã serafi wòfa akɔ na Yesayae, eye vevienyenye kae le serafia ƒe nuwɔna ŋu?\n17 Gake ɖe wòle be Mawu ƒe kɔkɔenyenye nana míabui be míele tsɛ ne míetsɔ mía ɖokui sɔ kplia? Ðeko wòle be ŋuɖoɖoa nanye, ẽ. Ðikeke mele eme o be míele tsɛ ŋutɔ le Yehowa gbɔ—eye mía ɖokui tsɔtsɔ sɔ kplii alea kura yi akpa. Ðe wòle be esia nyanya nate mí ɖa le eŋua? Bu alesi Yesaya wɔ nui esi wòsee serafiwo ɖe gbeƒã Yehowa ƒe kɔkɔenyenye ŋu kpɔ. “Tete megblɔ be: Alele, evɔ nam! Elabena ame nuyi makɔmakɔtɔ menye, eye mele dukɔ, si ƒe nuyi mekɔ o la dome; elabena nye ŋkuwo kpɔ fia Yehowa Zebaot.” (Yesaya 6:5) Ẽ, Yehowa ƒe kɔkɔenyenye si ŋu seɖoƒe mele o wɔe be Yesaya ɖo ŋku eƒe nuvɔ̃menyenye kple eƒe blibomademade dzi. Gbã la, ŋutsu nuteƒewɔla ma ƒe dzi gbã. Gake Yehowa megblẽe ɖe nɔnɔme ma me o.\n18 Enumake serafi aɖe va fa dzi na nyagblɔɖila la. Le mɔ ka nu? Gbɔgbɔ me nuwɔwɔ sẽŋua dzo yi vɔsamlekpuia gbɔ, eɖe aka le edzi, eye wòtsɔe ka Yesaya ƒe nuyiwo ŋu. Adze abe ɖe nuwɔna sia ana wòase veve boŋ ke menye be wòafa akɔ nɛ o ene. Gake ɖo ŋku edzi be ŋutega si me nukpɔkpɔwo nye kpɔɖeŋuwo sɔŋ ye wònye. Yesaya, si nye Yudatɔ nuteƒewɔla, nya nyuie be wosaa vɔ gbesiagbe le gbedoxɔ me vɔsamlekpui dzi tsɔ léa avu nuvɔ̃woe. Eye serafi la ɖo ŋku edzi na nyagblɔɖila la lɔlɔ̃tɔe be togbɔ be enye ame madeblibo, “nuyi makɔmakɔtɔ” nyateƒe hã la, ate ŋu ava nye ame kɔkɔe le Mawu ŋkume. * Yehowa lɔ̃ faa be yeabu amegbetɔ si nye nuvɔ̃me madeblibo ame kɔkɔee—vaseɖe afi aɖe ya teti.—Yesaya 6:6, 7.\n19. Togbɔ be míede blibo o hã la, aleke wòanya wɔe be míanɔ kɔkɔe vaseɖe afi aɖe?\n19 Nenemae wòle egbea hã. Vɔ siwo katã wosana le vɔsamlekpui dzi le Yerusalem nye nusi lolo wu ƒe vɔvɔli—si nye Yesu Kristo ƒe vɔsa deblibo ɖeka kolia si wòsa le ƒe 33 M.Ŋ. me. (Hebritɔwo 9:11-14) Ne míetrɔ dzime tso míaƒe nuvɔ̃wo me le nyateƒe me, heɖɔ míaƒe nuwɔna gbegblẽwo ɖo, eye míeɖe vɔsa ma dzixɔxɔse fia la, woatsɔ míaƒe nuvɔ̃wo ake mí. (Yohanes I, 2:2) Míawo hã míate ŋu anɔ dzadzɛ le Mawu ŋkume. Esia tae apostolo Petro ɖo ŋku edzi na mí be: “Woŋlɔ bena: ‘Minɔ kɔkɔe, elabena nye la mele kɔkɔe.’” (Petro I, 1:16) De dzesii be Yehowa megblɔ be míanɔ kɔkɔe abe ye ene o. Media nusi kɔ wu mí tsoa mía si o. (Psalmo 103:13, 14) Ke boŋ Yehowa le gbɔgblɔm na mí be míanɔ kɔkɔe elabena ye la, yele kɔkɔe. ‘Esi míenye lɔlɔ̃viwo ta la,’ míedi be míasrɔ̃e nyuie alesi mí amegbetɔ madeblibowo míate ŋui. (Efesotɔwo 5:1) Eyata ebia agbagbadzedze ɣeawokatãɣi hafi míate ŋu anɔ kɔkɔe. Ne míele tsitsim le gbɔgbɔ me la, míadze agbagba gbesiagbe be “míawu kɔkɔenyenye nu.”—Korintotɔwo II, 7:1.\n20. (a) Nukata wòle vevie be míase egɔme be míate ŋu anɔ kɔkɔe le mía Mawu kɔkɔea ŋkume? (b) Dɔ kae wòwɔ ɖe Yesaya dzi esi wòdze sii be wolé avu ɖe yeƒe nuvɔ̃wo ta?\n20 Yehowa lɔ̃ nusi dzɔ hele dzadzɛ. Elé fu nuvɔ̃. (Xabakuk 1:13) Gake melé fu mí o. Zi alesi míebua nuvɔ̃ abe alesi wòbunɛ ene—alé fu nuvɔ̃, ahalɔ̃ nu nyui—eye míedze agbagba zɔ Kristo Yesu ƒe afɔtoƒe debliboawo la, Yehowa atsɔ míaƒe nuvɔ̃wo ake mí. (Amos 5:15; Petro I, 2:21) Ne eme kɔ na mí be míate ŋu anɔ kɔkɔe le mía Mawu kɔkɔea ŋkume ko la, nusiwo dona tsoa eme la sɔa gbɔ ŋutɔ. Ðo ŋku edzi be gbã la, Yehowa ƒe kɔkɔenyenye na Yesaya ɖo ŋku eya ŋutɔ ƒe ame makɔmakɔnyenye dzi. Edo ɣli be: “Alele, evɔ nam!” Gake esi wònya se egɔme be wolé avu ɖe yeƒe nuvɔ̃wo ta ko la, eƒe nukpɔsusu trɔ. Esi Yehowa bia be amekae alɔ̃ atsɔ dɔ na ye la, Yesaya lɔ̃ enumake, togbɔ be menya nusiwo wòabia o hã. Edo ɣli be: “Nyee nye esi, dɔm!”—Yesaya 6:5-8.\n21. Susu ka tae míate ŋu aka ɖe edzi be míate ŋu atu kɔkɔenyenye ƒe nɔnɔmea ɖo?\n21 Mawu kɔkɔea ƒe nɔnɔme nue wòwɔ mí ɖo, eye wòna agbenyuinɔnɔ ƒe nɔnɔme kple ŋutete mí bene míanye gbɔgbɔmemewo. (Mose I, 1:26) Ŋutetea le mí katã ŋu be míanɔ kɔkɔe. Zi alesi míeyi edzi le kɔkɔenyenye tum ɖo ko la, adzɔ dzi na Yehowa be yeakpe ɖe mía ŋu. Le esia wɔwɔ me la, míagate ɖe mía Mawu kɔkɔea ŋu geɖe wu. Gakpe ɖe eŋu la, ne míele Yehowa ƒe nɔnɔmewo me dzrom le ta siwo gale ŋgɔ me la, míakpɔe be susu sẽŋu geɖe li siwo ta wòle be míate ɖe eŋu ɖo!\n^ mm. 18 Nyagbɔgblɔ “nuyi makɔmakɔtɔ” sɔ ŋutɔ, elabena wozãa nuyi zi geɖe le Biblia me wòtsia tre ɖi na nuƒoƒo alo gbegbɔgblɔ. Le amegbetɔ madeblibowo dome la, alesi wozãa woƒe nuƒoƒo ŋutete gbɔe nuvɔ̃ gbogbo aɖewo tsona.—Lododowo 10:19; Yakobo 3:2, 6.\nMose III, 19:1-18 Hafi míaƒe agbenɔnɔ nanɔ kɔkɔe la, gɔmeɖose siwo wòle be míatsɔ awɔ dɔe la dometɔ aɖewo ɖe?\nMose V, 23:10-15 Aleke ame ƒe dzadzɛnyenye do ƒome kple kɔkɔenyenyee? Ŋusẽ kae wòle be wòakpɔ ɖe míaƒe awudodo kple dzadzraɖo kpakple míaƒe aƒeme ƒe nɔnɔme dzi?\nRomatɔwo 6:12-23; 12:1-3 Esi míele agbagba dzem be míanɔ kɔkɔe la, aleke wòle be míabu nuvɔ̃ kple xexe sia me ŋusẽkpɔɖeamedziwoe?\nHebritɔwo 12:12-17 Aleke míate ŋu adi kɔkɔenyenyee?


Dɔwɔwɔwo 27 | Biblia Le Internet Dzi | Xexe Yeye Gɔmeɖeɖe\nPaulo ɖo tɔdziʋu yi Roma (1-12)\nYa sesẽ aɖe lɔ tɔdziʋua ɖe enu (13-38)\nTɔdziʋua gbã (39-44)\n27 Ke esi woɖoe be míaɖo tɔdziʋu ayi Italia+ ta la, wotsɔ Paulo kple gamenɔla bubu aɖewo de asrafomegã aɖe si ŋkɔe nye Yulio, si tso Augusto ƒe asrafoha me la si. 2 Míeɖo tɔdziʋu aɖe si tso Adramitio, si adze ɖe ʋudzeƒe vovovowo le Asia nutoa me, eye míeho. Aristarko,+ si nye Makedoniatɔ tso Tesalonika, hã yi kpli mí. 3 Esi ŋu ke eye míeɖi go ɖe Sidon la, Yulio nyo dɔme na Paulo ŋutɔ, eye wòɖe mɔ nɛ be wòayi exɔlɔ̃awo gbɔ ne woakpɔ eƒe nuhiahiãwo gbɔ nɛ. 4 Esi míeho tso afi ma la, ya sesẽ aɖe ƒo va kpe mí, eya ta míeto teƒe si awɔe be Kipro naxe ya la na mí. 5 Eye míeto Kilikia kple Pamfilia ƒugo ŋu, eye míedze ɖe Mira le Likia. 6 Ke asrafomegã la kpɔ tɔdziʋu aɖe le afi ma si tso Aleksandria yina Italia, eye wòna míeɖoe. 7 Azɔ míaƒe ʋua zɔ blewu eye le ŋkeke geɖe megbe la, míewɔ ɖɔɖɔɖɔ va ɖo Knido. Esi ya la mena mɔ mí be míayi ŋgɔ o ta la, míeto teƒe si awɔe be Kreta naxe ya la na mí, eye míeva ɖo Salmone kasa. 8 Eye míewɔ ɖɔɖɔɖɔ va to ƒugo ma ŋu va ɖo teƒe aɖe si woyɔna be Ʋudzeƒe Nyui la, si te ɖe Lasea dua ŋu. 9 Ŋkeke geɖe va yi, eye le ɣeyiɣi sia me la, afɔku anɔ ƒudzimɔzɔzɔ me, elabena Avuléŋkeke+ ƒe nutsitsidɔ la hã va yi xoxo, eya ta Paulo ɖo aɖaŋu 10 na wo be: “Mía tɔwo, mekpɔe be nu geɖewo le gbegblẽ ge le ƒudzimɔzɔzɔ sia me, eye nu geɖewo abu, menye agbawo kple ʋua ko o, ke míaƒe agbewo* hã.” 11 Gake asrafomegã la xɔ tɔdziʋukulaa kple ʋua tɔ dzi se wu nya siwo gblɔm Paulo nɔ. 12 Esi ʋudzeƒe la manya nɔ le vuvɔŋɔli o ta la, ame akpa gãtɔ ɖo aɖaŋu be míaho adzo, kple susu be ɖewohĩ míate ŋu aɖo Foinike, si nye ʋudzeƒe aɖe le Kreta, ne míanɔ afi ma le vuvɔŋɔli la. Ʋudzeƒe sia dze ŋgɔ dzieheɣedzeƒe kple anyieheɣedzeƒe. 13 Esi anyieheya nɔ ƒoƒom blewu ta la, wosusu be yewoƒe tameɖoɖoa adze edzi, eya ta woho seke la, eye míedze mɔ heto Kreta ƒugo la ŋu. 14 Ke eteƒe medidi kura o, ya sesẽ si woyɔna be Eurakilo* la ƒo kpe ʋua. 15 Esi ya la le tɔdziʋua nyamam vevie, eye ʋua de ŋgɔ yi ge do kpoe ta la, míeɖe asi wòkɔ mí dzoe. 16 Azɔ míetrɔ to teƒe si ana ƒukpo sue aɖe si woyɔna be Kauda la, naxe ya la na mí, ke hã, bebli hafi míete ŋu he tɔdziʋu sue si wotsi ɖe ʋua megbe la ɖe ʋua ŋu. 17 Ke esi wohee ɖe dzi vɔ la, wotsɔ ka to ʋua te blae sesĩe be wòagaʋã o; eye esi wole vɔvɔ̃m be ʋua ava si ke le Sirte* ta la, woɖiɖi abala la, ale ya la kɔ mí ɖe nu. 18 Le ŋufɔke esi ahom la le mía nyamam vevie ta la, wote ʋua me nuwo fɔfɔ ƒu gbe be ʋua nanɔ wodzoe. 19 Le ŋkeke etɔ̃a gbe la, woawo ŋutɔwo fɔ ʋua me dɔwɔnuwo ƒu gbe. 20 Ke esi ɣe alo ɣletivi aɖeke medze o ŋkeke geɖe eye ahom sesẽ la nɔ mía nyamam ta la, míebu mɔkpɔkpɔ na agbetsitsi kura. 21 Eye esi ameawo nɔ anyi numaɖumaɖui eteƒe didi la, Paulo tsi tsitre ɖe wo dome gblɔ na wo be: “Mía tɔwo, ɖe wòle be miaɖo to nye aɖaŋuɖoɖo be miagaho tso Kreta o hafi, anye ne nu magblẽ le mía ŋu, eye míabu nu geɖewo alea o.+ 22 Ke azɔ la, mele dzi dem ƒo na mi be mialé dzi ɖe ƒo, elabena mia dometɔ aɖeke mabu eƒe agbe* o, negbe tɔdziʋua koe agbã. 23 Elabena le zã sia me la, Mawu, ame si tɔ menye, si mesubɔna la, ƒe dɔla+ va tɔ ɖe gbɔnye 24 gblɔ be: ‘Paulo, mègavɔ̃ o. Àtsi tsitre ɖe Kaisaro+ ŋkume, eye kpɔ ɖa, Mawu tsɔ ame siwo katã ɖo ʋua kpli wò la ke wò.’ 25 Eya ta nɔvinyewo, milé dzi ɖe ƒo, elabena mexɔ Mawu dzi se be ava eme pɛpɛpɛ abe ale si wògblɔe nam ene. 26 Ke hã, míava si ke le ƒukpo aɖe dzi.”+ 27 Ke le ŋkeke wuienelia ƒe zãtiƒe esi ya le mía nyamam le Adria-ƒua dzi la, ʋua me dɔwɔlawo bu be yewogogo anyigba aɖe. 28 Eya ta woda dzidzeka ɖe ƒua me, eye wokpɔ meta blaetɔ̃ vɔ ade;* wogate yi ŋgɔ vie, eye wogada dzidzeka ake hekpɔ meta blaeve vɔ adre.* 29 Esi wole vɔvɔ̃m be míava dze go ɖe kpewo dzi ta la, woda seke ene le megbe lɔƒo henɔ mɔ kpɔm vevie be agu nadze. 30 Ke esi ʋua me dɔwɔlawo di be yewoasi le ʋua me, eye woɖiɖi tɔdziʋu sue la ɖe ƒua dzi hewɔ abe seke da gee woyina ɖe ʋua ƒe tagbɔ ene la, 31 Paulo gblɔ na asrafomegã la kple asrafoawo be: “Ne ame siawo mele ʋua me o la, miatsi agbe o.”+ 32 Eya ta asrafoawo tso tɔdziʋu sue la ƒe kawo, eye ƒua kɔe dzoe. 33 Le fɔŋli la, Paulo de dzi ƒo na wo katã be woadi nane aɖu, eye wògblɔ na wo be: “Ŋkeke wuiene sɔŋ ye nye esi mietsi dzodzodzoe, eye mieɖu naneke o. 34 Eya ta meɖe kuku na mi be midi nane ɖu, ne mianɔ dedie, elabena mia dometɔ aɖeke ƒe taɖa ɖeka hã mabu o.” 35 Esi wògblɔ esia la, eya ŋutɔ tsɔ abolo, eye wòda akpe na Mawu ɖe eta le wo katã ŋkume, eye wòŋe eme hede asi eɖuɖu me. 36 Ale dzi ɖo wo katã ƒo, eye woawo hã woɖu nu. 37 Ke mí ame siwo katã nɔ tɔdziʋua me la míele ame* alafa eve blaadre vɔ ade. 38 Esi woɖu nu ɖi ƒo vɔ la, wofɔ lugba si wodo ɖe ʋua me la ƒu gbe ɖe ƒua me be ʋua nanɔ wodzoe.+ 39 Esi ŋu ke la, womekpɔ anyigba la dze sii o,+ gake wonɔ adɔ̃ aɖe si ŋu ƒuta le la kpɔm ɖaa, eye woɖoe be ne yewoate ŋui la, yewoaku ʋua ayi afi ma. 40 Eya ta wotso sekeawo hegblẽ wo ɖe ƒua me, wotu kuɖɔkawo hã zi ɖeka, eye wodo abala la kpe ya la heɖo ta ƒuta. 41 Esi ʋua va lɔ kekpo aɖe le ƒua me eye wòsi ke la, eƒe tagbɔ xaxa eye megate ŋu le ʋaʋãm o, ale ƒu tsotsoeawo gbã ʋua te kakɛkakɛe le megbe lɔƒo.+ 42 Eya ta asrafoawo ɖoe be yewoawu gamenɔlawo, ale be wo dometɔ aɖeke nagaƒu tsi asi o. 43 Ke asrafomegã la di be yeakpɔ Paulo ta, eya ta egblẽ woƒe tameɖoɖo la me. Eye wòɖe gbe na ame siwo ate ŋu aƒu tsi la be woadzo adze ƒua me gbã, ne woayi gota, 44 eye ame susɔeawo hã naku ɖe ʋuƒowo alo tɔdziʋua ƒe kakɛwo ŋu aɖi go. Ale ameawo katã de gota dedie.+\n^ Efia, dzieheɣedzeƒeya.\n^ Alo, “fatom 20.” Kpɔ Megbenyawo B14.\n^ Alo, “fatom 15.” Kpɔ Megbenyawo B14.


Mawu Fiaɖuƒeae Míewɔa Nuteƒe Na, Míenɔa Dziɖuɖu Bubu Aɖeke Ƒe Akpa Dzi O | Mawu Fiaɖuƒe\nLe nuteƒewɔwɔ na Fiaɖuƒea ta la, Mawu ƒe amewo ɖoe kplikpaa be yewomanye xexea ƒe akpa aɖeke o\n1, 2. (a) Gɔmeɖose ka nue Yesu yomedzelawo nɔa agbe ɖo va se ɖe egbea? (b) Agbagba kawoe futɔwo dze be yewoaɖu mía dzii, gake nu kae do tso eme?\nGBE ɖeka esi Yesu nɔ tsitre ɖe Pilato, si nye Yuda dukɔa ƒe ʋɔnudrɔ̃la gãtɔ kekeake ŋkume la, ehe susu yi gɔmeɖose vevi aɖe dzi, si nu eyomedzela vavãwo nɔa agbe ɖo va se ɖe egbea. Egblɔ be: “Nye Fiaɖuƒe menye xexe sia ƒe akpa aɖeke o. Ne ɖe nye Fiaɖuƒe nye xexe sia ƒe akpa aɖe la, anye ne nye dɔlawo wɔ avu, bene woagatsɔm ade asi na Yudatɔwo o. Gake abe ale si wòle ene la, nye Fiaɖuƒe metso afi sia o.” (Yoh. 18:36) Futɔwo ƒe alɔ de dzi esi Pilato ɖe mɔ wowu Yesu, gake mexɔ ɣeyiɣi aɖeke hafi woƒe alɔ ɖiɖi o; elabena wofɔ Yesu ɖe tsitre. Emegbe Roma Fiaɖuƒe sesẽa ƒe Fiagã vovovowo dze agbagba be yewoabu mo na Kristo yomedzelawo, gake ɖeko woƒe agbagbadzedzeawo tɔ kpe. Kristotɔwo yi edzi ɖe gbeƒã Fiaɖuƒegbedeasia wòɖo afi sia afi si amewo le ɣemaɣi.—Kol. 1:23.\n2 Le Fiaɖuƒea ɖoɖo anyi le ƒe 1914 me megbe la, dukɔwo ƒe aʋakɔ sesẽtɔ kekeake aɖewo tee kpɔ be yewoatsrɔ̃ Mawu ƒe amewo gbidii. Gake wo dometɔ aɖeke mete ŋu ɖu mía dzi o. Dziɖuɖu kple dunyaheha vovovowo dze agbagba be yewoazi mía dzi míanɔ yewoƒe akpa dzi le woƒe aʋawɔwɔwo me. Gake womete ŋu de mama mía me o. Egbea, Mawu Fiaɖuƒea teviwo le dukɔ sia dukɔ kloe me. Togbɔ be ele alea hã la, míenye xexea me katã ƒe nɔviwo ƒe habɔbɔ si wɔ ɖeka vavã, eye míedea akpa aɖeke dzi kurakura le xexea ƒe dunyahenyawo me o. Ðekawɔwɔ si le mía dome la nye kpeɖodzi sẽŋu be Mawu Fiaɖuƒea le dzi ɖum vavã eye be míaƒe Fia Yesu Kristo yi edzi le mɔ fiam eteviwo, le asi trɔm le wo ŋu, hele wo ta kpɔm. Mina míadzro ale si wòle esia wɔmee la me, eye ado ŋusẽ míaƒe xɔse ŋutɔ be míakpɔ ale si wòkpe ɖe mía ŋu míeɖu dzi le senya vevi aɖewo me esi míeɖoe kplikpaa be míanye “xexea ƒe akpa aɖeke o.”—Yoh. 17:14.\nNya Vevi Aɖe Fɔ Ðe Te\n3, 4. (a) Nu kawoe dzɔ esi woɖo Fiaɖuƒea anyi teti? (b) Ðe Mawu ƒe amewo se akpaɖekedzimademade ƒe nyaa gɔme nyuie tso gɔmedzedzea? Ðe eme.\n3 Esi woɖo Fiaɖuƒea anyi teti ko la, aʋa dzɔ le dziƒo eye wotsɔ Satana ƒu gbe ɖe anyigba dzi. (Mixlẽ Nyaɖeɖefia 12:7-10, 12.) Aʋa dzɔ le anyigba dzi hã, eye esia do Mawu ƒe amewo ƒe nuteƒewɔwɔ kpɔ. Woɖoe kplikpaa be yewoasrɔ̃ kpɔɖeŋu si Yesu ɖo ɖi ale be yewomanye xexea ƒe akpa aɖeke o. Gake womese nu si wòfia be woagade akpa aɖeke dzi le dunyahenyawo me o la gɔme tututu gbã o.\n4 Le kpɔɖeŋu me, Ƒe Akpe Ðeka Dziɖuɖua Gogo gbalẽa ƒe Babla Adelia, * si wota le ƒe 1904 me la de dzi ƒo na Kristotɔwo be woagakpɔ gome le aʋawɔwɔ me o. Ke hã, wogblɔ le eme be ne wozi Kristotɔ dzi be wòawɔ asrafodɔ la, ele be wòadze agbagba ana woadae ɖe ɖoƒe si mabia be wòayi aʋa o. Ne wogbe heɖoe ɖe aʋagbedzi la, ke ele be wòakpɔ egbɔ be yemawu ame o. Nɔviŋutsu Herbert Senior, si nɔ Britain eye wòxɔ nyɔnyrɔ le ƒe 1905 me la gblɔ tso ale si nɔnɔmea nɔ ɣemaɣi ŋu be: “Mɔfiame ma na nɔvi geɖewo tɔtɔ henɔ biabiam be ɖe wòasɔ be ame nalɔ̃ awɔ asrafodɔ ne menya yi aʋagbedzi o ko evɔa?”\n5. Numekɔkɔ kae wodze nana le Gbetakpɔxɔ me tso September 1, 1915 ƒe tataa dzi?\n5 Gake September 1, 1915 ƒe Gbetakpɔxɔ dze numekɔkɔ yeyewo nana tso nya sia ŋu. Egblɔ tso mɔfiame si wona le agbalẽ si míeyɔ va yi me la ŋu be: “Ðe afɔ ma ɖeɖe mafia be Kristotɔ va zu akpa aɖe dzi dela oa?” Ke ne wodo ŋɔdzi na Kristotɔ be woada tui ne egbe be yemawɔ asrafodɔ o ɖe? Nyatia ɖe nu me be: “Ne woda tu ame le esi wòɖoe be yeawɔ nuteƒe na Ŋutifafa Fia la hegbe be yemada le eƒe se dzi o ta, kple woada tu ame le aʋagbedzi le esi wòɖo to anyigba dzi fiawo hele aʋa wɔm na wo ta, si anye dada le nu si míaƒe Fia si le dziƒo fia mí dzi la, ekae nyo wu? Edze ƒãa be míadi be míatia gbãtɔ, elabena enyo sãsãsã wu be míaku le nuteƒewɔwɔ na míaƒe Fia si le Dziƒo la ta.” Gake le numeɖeɖe nyui sia megbe la, nyatia ƒo eta be: “Menye se wònye dem míele ya o. Susudodoɖa koe.”\n6. Nu kae nèsrɔ̃ tso kpɔɖeŋu nyui si Nɔviŋutsu Herbert Senior ɖo me?\n6 Nɔvi aɖewo se egɔme enumake be masɔ be yewoakpɔ gome le aʋawɔwɔ me o, eye wole klalo be yewoadze ŋgɔ emetsonu ɖe sia ɖe. Herbet Senior si ƒe nya míegblɔ va yi la gblɔ be: “Le nyea gonyeme la, vovototo aɖeke mele aʋawɔnuwo ɖeɖe le meli me [si nye asrafodɔ si mabia be woayi aʋa o] kple aʋawɔnu mawo zazã le aʋagbedzi dome o.” (Luka 16:10) Wolé Nɔviŋutsu Herbet Senior de gaxɔ me le esi eƒe dzitsinya meɖe mɔ nɛ be wòawɔ asrafodɔ o ta. Eya kple nɔviŋutsu ene bubuwo le ame 16 siwo nɔ Richmond gaxɔ me le Britain hena ɣeyiɣi aɖe le esi woƒe dzitsinya meɖe mɔ na wo be woawɔ asrafodɔ o ta la dome. Ame 11 susɔeawo nye subɔsubɔha bubuwo me tɔwo. Wova yɔ gamenɔla siawo emegbe be Richmondtɔ Wuiadeawo. Eva dzɔ be wokplɔ Herbert kple etɔ susɔeawo yi aʋagbedzi le France le adza me. Esi wogbe godoo be yewomawɔ aʋa o ta la, woɖe gbe be woada tu wo. Wokplɔ wo yi afi si asrafoawo ada tu wo le, gake wova tso nya me be womagawu wo o. Woɖoe be woade wo gaxɔ me ƒe ewo boŋ.\n“Eme kɔ nam nyuie be ele be Mawu ƒe amewo nanɔ ŋutifafa me kple ame sia ame, le aʋawɔɣiwo gɔ̃ hã.”—Simon Kraker (Kpɔ memama 7)\n7. Hafi Xexemeʋa Evelia nadze egɔme la, nu ka gɔmee Mawu ƒe amewo va se?\n7 Kaka Xexemeʋa Evelia nadze egɔme la, Yehowa ƒe amewo katã va se nu si akpaɖekedzimademade kple Yesu ƒe kpɔɖeŋua sɔsrɔ̃ bia tso wo si la gɔme nyuie. (Mat. 26:51-53; Yoh. 17:14-16; 1 Pet. 2:21) Le kpɔɖeŋu me, wota nyati vevi aɖe ɖe November 1, 1939 ƒe Gbetakpɔxɔ me, si ƒe tanyae nye “Akpaɖekedzimademade.” Wogblɔ le eme be: “Se si nu wòle be Yehowa ƒe ame siwo le nubabla me kplii nanɔ agbe ɖo azɔe nye be mele be woakpɔ gome le dukɔwo ƒe aʋawɔwɔwo me le mɔ aɖeke nu kura o.” Nɔviŋutsu Simon Kraker, si va subɔ le míaƒe dɔwɔƒegãa le Brooklyn emegbe la gblɔ tso nyati ma ŋu be: “Ena eme kɔ nam nyuie be ele be Mawu ƒe amewo nanɔ ŋutifafa me kple ame sia ame, le aʋawɔɣiwo gɔ̃ hã.” Gbɔgbɔmenuɖuɖu ma va ɖe ɣeyiɣi nyuitɔ dzi ŋutɔ, elabena edzra Mawu ƒe amewo ɖo wote ŋu nɔ te ɖe nuteƒewɔwɔ na Fiaɖuƒea ƒe dodokpɔ sesẽ si va wo dzi le Xexemeʋa Evelia wɔɣi la nu.\nYometiti Siwo Le Abe “Tɔsisi” Ene Va Wo Dzi\n8, 9. Aleke apostolo Yohanes ƒe nyagblɔɖia va emee?\n8 Apostolo Yohanes gblɔe ɖi be ne woɖo Fiaɖuƒea anyi le ƒe 1914 me megbe la, ʋɔ driba la, si nye Satana Abosam, atu kpɔɖeŋutsi aɖe tso eƒe nu me be wòazu tɔsisi alé ame siwo le Mawu Fiaɖuƒea ƒe akpa dzi. * (Mixlẽ Nyaɖeɖefia 12:9, 15.) Aleke nyagblɔɖi sia va emee? Tso ƒe 1920 me heyi la, yometiti sesẽ geɖe va Mawu ƒe amewo dzi. Le kpɔɖeŋu me, wolé Nɔviŋutsu Kraker kple nɔvi bubu siwo nɔ Dziehe Amerika le Xexemeʋa Evelia wɔɣi la de gaxɔ me le woƒe nuteƒewɔwɔ na Mawu Fiaɖuƒea ta. Le aʋaa wɔɣi la, ne woma ame siwo katã wode gaxɔ me le Amerika le esi wogbe be yewomayi aʋa o le woƒe subɔsubɔ ta ɖe akpa etɔ̃ la, akpa eve le etɔ̃a me nye Yehowa Ðasefowo.\n9 Abosam kple eƒe agbasiviwo ƒe taɖodzinue nye be xexea ƒe afi ka kee Fiaɖuƒea teviwo le o, yewoagblẽ woƒe nuteƒewɔwɔ me. Futɔwo he wo yi ʋɔnudrɔ̃lawo kple ame siwo kpɔa asiɖeɖeleameŋu le gaxɔ me nyawo gbɔ la ŋkume le Afrika, Europa, kple Amerika dukɔwo me. Esi woɖoe kplikpaa be yewomade akpa aɖeke dzi o ta la, woƒoa wo, wɔa nu vevi wo, alo léa wo dea gaxɔ me. Wowɔ fu Mawu ƒe amewo vevie le Germany le esi wogbe be yewomado Hitler ɖe dzi alo ayi aʋa o ta. Ðasefo siwo wolé de gaxɔ me le Nazi dziɖuɖua te la ade 6,000, eye wo dometɔ 1,600 kple edzivɔ, siwo nye Germanytɔwo kple esiwo menye Germanytɔwo o siaa, ku le ame siwo nɔ ŋuta sẽm le wo ŋu la si me. Ke hã, Abosam mete ŋu gblẽ nu le Mawu ƒe amewo ŋu ɖikaa o.—Marko 8:34, 35.\n“EBU EƑE AGBE LE NUTEƑEWƆWƆ NA MAWU TA”\nAME ʋɛ aɖewo koe Yehowa Ðasefowo nye le Nazi Germany le Xexemeʋa Evelia wɔɣi. Togbɔ be ele alea hã la, ŋutinyaŋlɔla Detlef Garbe ŋlɔ be: “Ame siwo asrafowo ƒe ʋɔnudrɔ̃ƒewo bu fɔe . . . le Nazi dziɖuɖua te le esi woƒe dzitsinya meɖe mɔ na wo be woawɔ aʋa o ta la dometɔ akpa gãtɔ nye Yehowa Ðasefowo.” Wo dometɔ ɖekae nye Gerhard Steinacher si xɔ ƒe 19, eye wònye Austriatɔ. Esi Xexemeʋa Evelia dze egɔme ŋkeke ʋɛ aɖewo megbe la, Nazi dziɖuɖua na wolée le esi wògbe be yemage ɖe Germany asrafohaa me o ta.\nLe November 1939 me la, wotso kufia na Gerhard. Le ɣleti ma me la, eŋlɔ lɛta na eƒe ƒomea tso gaxɔa me gblɔ be: “Nu si ko dim melee nye be mawɔ nuteƒe na Mawu, mawɔ eƒe sewo dzi, eye be wòaxɔ mí ɖe eƒe Fiaɖuƒea me, afi si míanɔ agbe le tegbee le ŋutifafa me.”\nLe March 29, 1940, si nye ŋkeke si do ŋgɔ na ewuwu, dzi la, Gerhard ŋlɔ kaklãnya sia na eƒe ƒomea be: “Ðevi ko megakpɔtɔ nye. Mebia Aƒetɔ la be wòado ŋusẽm manɔ te sesĩe ɖe nu si me to ge mala nu.” Wowu Gerhard le ŋufɔke, abe ŋdi ga ade me ene. Anɔ eme be ametatsomɔ̃e wotsɔ tso ta le enu. Woŋlɔ ɖe eƒe yɔdokpe dzi be: “Ebu eƒe agbe le nuteƒewɔwɔ na Mawu ta.”\n“Anyigba” No “Tɔsisi La”\n10. Nu kae “anyigba la” le tsitre ɖi na, eye aleke wòxɔ na Mawu ƒe amewoe?\n10 Apostolo Yohanes ƒe nyagblɔɖia ɖee fia be “anyigba,” si le tsitre ɖi na ŋusẽtɔ siwo ase nu gɔme na Mawu ƒe amewo le nuɖoanyi sia me la, ano yometiti ƒe “tɔsisi la” ahato edzi axɔ na wo. Aleke nyagblɔɖia ƒe akpa sia va emee? Le ƒe siwo kplɔ Xexemeʋa Evelia ɖo me la, “anyigba la” xɔ na Mesia Fiaɖuƒea ƒe akpadzinɔla wɔnuteƒewo enuenu. (Mixlẽ Nyaɖeɖefia 12:16.) Le kpɔɖeŋu me, ʋɔnudrɔ̃ƒe xɔŋkɔwo ʋli Yehowa Ðasefowo ƒe gomenɔamesiwo ta esi wogbe be yewomawɔ asrafodɔ alo akpɔ gome le dulɔ̃lɔ nuwɔnawo me o. Mina míadzro ʋɔnudrɔ̃nya vevi siwo fɔ ɖe te esi Mawu ƒe amewo gbe be yewomawɔ asrafodɔ o, kple ale si Yehowa kpe ɖe wo ŋu woɖu dzi le nya siawo mee la me gbã.—Ps. 68:21.\n11, 12. Nya kawoe wotsɔ ɖe Nɔviŋutsu Sicurella kple Thlimmenos ŋu, eye nu kawoe va do tso eme?\n11 United States. Anthony Sicurella dzilawo nye Ðasefowo, eye wo ame adee wodzi. Exɔ nyɔnyrɔ esi wòxɔ ƒe 15. Se le dukɔa me be ame nawɔ asrafodɔ hena ɣeyiɣi aɖe, eya ta esi wòxɔ ƒe 21 la, eyi ɖade eƒe ŋkɔ agbalẽ me le ame siwo xɔa ame ɖe asrafodɔ me gbɔ be mawusubɔlae yenye eya ta yemalɔ̃ awɔ asrafodɔ o. Le ƒe 1950 me, si nye ƒe eve megbe la, etrɔ yi be woagbugbɔ yeƒe ŋkɔ ade agbalẽ me be yeƒe dzitsinya maɖe mɔ na ye be yeawɔ asrafodɔ o. Togbɔ be Dukɔa Ƒe Hlɔ̃nyamekuƒea ƒe numekukuwo ɖee fia be nya aɖeke meku ɖe mía nɔvia ŋu o hã la, dɔwɔƒe si kpɔa senyawo gbɔ la gbe be womawɔ ɖe eƒe biabiaa dzi o. Wodrɔ̃ nyaa le ʋɔnudrɔ̃ƒe ʋuu, gake wobu fɔ Nɔviŋutsu Sicurella. Esi nyaa va ɖo Amerika ƒe Ʋɔnudrɔ̃ƒe Kɔkɔtɔ la, wote fli ɖe ʋɔnudrɔ̃ƒe gbãtɔ ƒe nyametsotsoa me hetso afia be Nɔviŋutsu Sicurella tɔ dzɔ. Amerika dukɔmevi bubu siwo ƒe dzitsinya meɖe mɔ na wo be woawɔ asrafodɔ o la va nɔa te ɖe afiatsotso sia dzi ʋlia wo ɖokuiwo ta le ʋɔnu.\n12 Greece. Le ƒe 1983 me la, wobu fɔ Iakovos Thlimmenos be enye aglãdzela le esi wògbe be yemawɔ asrafodɔ hena ɣeyiɣi aɖe o ta, eye wodee gaxɔ me. Esi wova ɖe asi le eŋu eye emegbe wòyi dɔ di ge abe gadzikpɔla ene la, wogbe be womate ŋu ana dɔe o, elabena wobui be enye nu vlo wɔla le esi wòyi gaxɔ me kpɔ ta. Esi wòtsɔ nyaa yi Greece ƒe ʋɔnudrɔ̃ƒewo la, wobu fɔe. Eya ta egatsɔe yi Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒe (Europa Ʋɔnudrɔ̃ƒe gã). Le ƒe 2000 me la, Europa Ʋɔnudrɔ̃ƒea ƒe Nyagbugbɔgadrɔ̃kɔmiti Gãtɔ, si me ʋɔnudrɔ̃la 17 le la, tso afia be etɔ dzɔ, eye esia na womegatsɔa nya sia tɔgbi ɖe dukɔmevi aɖeke ŋu o. Do ŋgɔ na afiatsotso sia la, wobua mía nɔvi 3,500 kple edzivɔ siwo wode gaxɔ me kpɔ le Greece le woƒe akpaɖekedzimademade ta la be wonye nu vlo wɔlawo. Gake tso esime ʋɔnudrɔ̃ƒea tso afia la, Greece dziɖuɖua de se aɖe si wɔe be womegabua nɔvi siawo be wonye nu vlo wɔlawo o. Azɔ hã, nudzɔdzɔ sia na wogava te gbe ɖe se aɖe si wode ƒe ʋɛ aɖewo do ŋgɔ tsɔ na ablɔɖe Greece dukɔmeviwo be woatia dɔ bubu ɖe asrafodɔ teƒe la dzi esi wova trɔ asi le Greece dukɔa ƒe sewo ŋu.\n“Hafi mage ɖe ʋɔnudrɔ̃ƒea la, medo gbe ɖa na Yehowa vevie, eye mekpɔe be Yehowa kpe ɖe ŋunye meɖe dzi ɖi.”—Ivailo Stefanov (Kpɔ memama 13)\n13, 14. Nu kawoe míate ŋu asrɔ̃ tso Ivailo Stefanov kple Vahan Bayatyan ƒe nya siwo wodrɔ̃ le ʋɔnudrɔ̃ƒe me?\n13 Bulgaria. Le ƒe 1994 me la, woyɔ Ivailo Stefanov, si xɔ ƒe 19 la be wòava wɔ asrafodɔ hena ɣeyiɣi aɖe. Egbe be yemate ŋu awɔ asrafodɔ alo dɔ bubu siwo do ƒome kplii o. Wodrɔ̃ nyaa le ʋɔnu hebu fɔe be wòanɔ gaxɔ me ƒe ɖeka kple afã, gake enɔ te ɖe gome si le esi be wòagbe asrafodɔ wɔwɔ le eƒe dzitsinya ta la dzi bia be woagbugbɔ nyaa adrɔ̃ na ye. Eƒe nyaa va do ɖe Europa Ʋɔnudrɔ̃ƒe gã la. Ʋɔnudrɔ̃ƒea medze nyaa dɔdrɔ̃ gɔme hafi Bulgaria dziɖuɖua trɔ susu o. Dziɖuɖua tso nya me be yeaɖe asi le Nɔviŋutsu Stefanov kple Bulgaria dukɔmevi ɖe sia ɖe si lɔ̃ faa be yeawɔ dɔ bubu ɖe asrafodɔ teƒe la ŋu le gaxɔ me. *\n14 Armenia. Le ƒe 2001 me la, Vahan Bayatyan xɔ ƒe si dukɔa ƒe se bia be ne ame nya xɔe ko la, wòawɔ asrafodɔ hena ɣeyiɣi aɖe. * Gake egbe be yeƒe dzitsinya maɖe mɔ na ye yeawɔ asrafodɔ o, eye ʋɔnudrɔ̃ƒe siwo katã wòtsɔ nyaa yi le dukɔa me la bu fɔe. Eya ta le September 2002 me la, wodee gaxɔ me be wòanɔ afi ma ƒe eve kple afã, gake le ɣleti ewo kple afã megbe la, woɖe asi le eŋu. Le ɣeyiɣi ma me la, etsɔ nyaa yi Europa Ʋɔnudrɔ̃ƒe gãa, eye wolɔ̃ be yewoagbugbɔ adrɔ̃e. Gake le October 27, 2009 dzi la, woawo hã wobu fɔe. Esia na wòdze abe ɖe wɔna aɖeke megale mía nɔvi siwo katã le kuxi sia me tom le Armenia la ŋu o ene. Ke hã, wobia be Europa Ʋɔnudrɔ̃ƒea ƒe Nyagbugbɔgadrɔ̃kɔmiti Gãtɔ nagbugbɔ adzro nyaa me, eye wolɔ̃. Le July 7, 2011 dzi la, Nyagbugbɔgadrɔ̃kɔmiti Gãtɔa tso afia be Vahan Bayatyan tɔ dzɔ. Esiae nye zi gbãtɔ si Europa Ʋɔnudrɔ̃ƒea lɔ̃ ɖe edzi be ele be woanɔ te ɖe se si ɖe mɔ ɖe ame ƒe susu, dzitsinya, kple subɔsubɔ ŋu dɔwɔwɔ ƒe ablɔɖe ŋu la dzi adzudzɔ nya tsɔtsɔ ɖe ame siwo ƒe dzitsinya meɖe mɔ na wo be woawɔ asrafodɔ o ŋu. Afiatsotso sia wɔe be ablɔɖe va su Yehowa Ðasefowo kple ame miliɔn geɖe siwo le dukɔ siwo katã Europa Ʋɔnudrɔ̃ƒea drɔ̃a nya na me la si azɔ be woanɔ te ɖe woƒe dzitsinya dzi agbe be yewomawɔ asrafodɔ o. *\nWoɖe asi le Armenia nɔviawo ŋu le gaxɔ me esi Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒea tso afia dzɔdzɔe na wo\nNuwɔna Siwo Doa Dulɔlɔ̃ Ðe Ŋgɔ Ŋu Nyawo\n15. Nu ka tae Yehowa ƒe amewo mekpɔa gome le dulɔlɔ̃ nuwɔnawo me o?\n15 Menye gbegbe be yewomawɔ asrafodɔ o dzi koe Yehowa ƒe amewo tona wɔa nuteƒe na Mesia Fiaɖuƒea o, ke boŋ wogbena bubutɔe hã be yewomakpɔ gome le nuwɔna siwo doa dulɔlɔ̃ ɖe ŋgɔ me o. Vevietɔ tso Xexemeʋa Evelia wɔɣi la, dulɔlɔ̃ ƒe gbɔgbɔ sẽŋu aɖe ge ɖe amewo me le xexea me katã. Dukɔ geɖewo bia tso woƒe dukɔmeviwo si be woaka atam be yewoawɔ nuteƒe na dukɔa to nuteƒewɔwɔ ƒe atamkanya gbɔgblɔ, dukɔa ƒe ha dzidzi, alo gbedodo na dukɔa ƒe aflaga dzi. Ke hã, Yehowa ɖeɖe koe eƒe amewo wɔa nuteƒe na. (2 Mose 20:4, 5) Esia wɔe be wotiaa mía yome kutɔkutɔe. Gake le go sia hã me la, Yehowa na “anyigba” no yometiti ƒe tɔsisia. Mina míadzro nya sia ŋuti ʋɔnudrɔ̃nya vevi siwo me Yehowa to Kristo dzi kpe ɖe mía ŋu míeɖu dzi le la dometɔ ʋɛ aɖewo me kpɔ.—Ps. 3:9.\n16, 17. Nya kae fɔ ɖe te ku ɖe Lillian kple William Gobitas ŋu, eye nu kae nèsrɔ̃ tso eme?\n16 United States. Le ƒe 1940 me la, Amerika Ʋɔnudrɔ̃ƒe Kɔkɔtɔ ƒe ʋɔnudrɔ̃la 9-awo dometɔ 8 bu fɔ Yehowa Ðasefowo le nya aɖe si fɔ ɖe te ku ɖe Lillian kple William Gobitas ŋu la me. * Wonɔ suku dem le Minersville nutoa ƒe suku aɖe me. Esi Lillian Gobitas, si xɔ ƒe 12, kple nɔviaŋutsu William, si xɔ ƒe 10, di be yewoawɔ nuteƒe na Yehowa ta la, wogbe be yewomado gbe na aflaga alo agblɔ nuteƒewɔwɔ na dukɔa ƒe atamkanya o. Eya ta wonyã wo le sukua. Esi Ʋɔnudrɔ̃ƒe Kɔkɔtɔ drɔ̃ nyaa la, etso nya me be afɔ si sukua ɖe la sɔ, elabena akpɔ “dukɔa ƒe ɖekawɔwɔ” ta. Nyametsotso sia na wote mía nɔviwo yometiti vevie. Wonyã Ðasefo vi geɖewo le suku, wonyã Ðasefo tsitsiwo hã le dɔme, eye amehawo va dze Ðasefowo dzi zi geɖe hewɔ nu vevi wo. Amerikatɔwo ƒe agbalẽ aɖe si ƒo nu tso subɔsubɔblɔɖe ŋu la ka nya ta be: “Ale si woti Ðasefowo yome tso ƒe 1941 va se ɖe 1943 me lae nye amewo yometiti ɖe woƒe subɔsubɔ ta vɔ̃ɖitɔ kekeake si yi edzi le Amerika le ƒe alafa blavelia me.”—The Lustre of Our Country.\n17 Gake míaƒe futɔawo ƒe aʋadziɖuɖu sia menɔ anyi eteƒe didi o. Le ƒe 1943 me la, Ʋɔnudrɔ̃ƒe Kɔkɔtɔa gadrɔ̃ nya bubu si de esi ŋu míeƒo nu tsoe fifia ɖi ge. Enye West Virginia Sukutatɔwo kple Barnette dome nya. Le nya sia ya gome la, Ʋɔnudrɔ̃ƒe Kɔkɔtɔa tso afia be Yehowa Ðasefowo tɔ dzɔ. Le ŋutinya katã me la, emae nye zi gbãtɔ si Amerika Ʋɔnudrɔ̃ƒe Kɔkɔtɔa ƒe nyametsotso le nya ɖeka tɔgbi ŋu trɔ le ɣeyiɣi kpui aɖe ko me. Le afiatsotso sia megbe la, Yehowa ƒe amewo yometiti le Amerika dzi ɖe kpɔtɔ kura. Ewɔe hã be wova le bubu dem Amerika dukɔmeviwo katã ƒe gomenɔamesiwo ŋu geɖe wu.\n18, 19. Nu kae Pablo Barros gblɔ be eyae kpe ɖe ye ŋu yenɔ te sesĩe, eye aleke Yehowa subɔla bubuwo ate ŋu asrɔ̃ eƒe kpɔɖeŋuae?\n18 Argentina. Le ƒe 1976 me la, wonyã Pablo Barros si xɔ ƒe enyi, kple nɔviaŋutsu Hugo, si xɔ ƒe adre, la le suku le esi wogbe be yewomado gbe na aflaga o ta. Hafi woava nyã wo la, gbe ɖeka, nyɔnu si nye sukua dzikpɔla la tu kɔ ta na Pablo hetu asii ɖo ɖa. Esi wokpã le suku gbe ma gbe la, ena ɖevi eveawo tsi sukua abe gaƒoƒo ɖeka ene henɔ agbagba dzem be yeazi wo dzi woakpɔ gome le dulɔlɔ̃ nuwɔnawo me. Pablo gblɔ tso nu si gbegbe me woto gbe ma gbe ŋu be: “Ne menye Yehowa ƒe kpekpeɖeŋu ye o la, nyemate ŋu anɔ te ɖe nyaƒoɖeamenua nu ahalé nuteƒewɔwɔ me ɖe asi o.”\n19 Esi nyaa va ɖo ʋɔnu la, ʋɔnudrɔ̃laa da asi ɖe edzi be esɔ be woanyã Pablo kple Hugo le sukua. Gake nɔviwo tsɔ nyaa yi Argentina ƒe Ʋɔnudrɔ̃ƒe Kɔkɔtɔ be woagbugbɔ adrɔ̃. Le ƒe 1979 me la, Ʋɔnudrɔ̃ƒe Kɔkɔtɔa te fli ɖe ʋɔnudrɔ̃ƒe gbãtɔ ƒe nyametsotsoa me hegblɔ be: “Ðeviawo nyanyã le suku nye tohehe si tsi tsitre ɖe dukɔa ƒe se si na gomenɔamesi dukɔmeviwo be woade suku (Se 14 lia), kple esi gblɔ be agba le Dukɔa dzi be wòakpɔ egbɔ be ame sia ame de gɔmedzesuku la ŋu (Se 5 lia).” Ðasefo vi siwo ade 1,000 kloe ye afiatsotso sia ɖe vi na. Le wo dometɔ aɖewo gome la, ewɔe be womenyã wo le suku o, eye le bubuawo abe Pablo kple Hugo ene gome la, ena wogagbugbɔ xɔ wo.\nÐevi Ðasefo geɖewo lé nuteƒewɔwɔ me ɖe asi le nɔnɔme siwo do woƒe xɔse kpɔ me\n20, 21. Aleke Roel kple Emily Embralinag ŋu nyaa do ŋusẽ wò xɔsee?\n20 Philippines. Le ƒe 1990 me la, wonyã Emily Embralinag, * si xɔ ƒe 10, kple nɔviaŋutsu Roel, si xɔ ƒe 9, kpakple Ðasefo vi bubu siwo ade 66 la le suku le esi wogbe be yewomado gbe na aflaga o ta. Leonardo, si nye Roel kple Emily fofo la dze agbagba be yeaɖe nu me na sukutatɔawo, gake wogbe koe. Esi nyaa va le gã dom ɖe edzi la, Leonardo tsɔ nyaa yi Ʋɔnudrɔ̃ƒe Kɔkɔtɔ. Gake ga mele Leonardo si woatsɔ lɔya o. Ƒomea do gbe ɖa vevie na Yehowa be wòakpe ɖe yewo ŋu. Amewo nɔ nya vlowo kple fewuɖunyawo gblɔm le ɖeviawo ŋu. Esi Leonardo menya naneke tso senyawo ŋu o ta la, ese le eɖokui me be asesẽ be yeaɖu dzi le nya sia me.\n21 Eva dzɔ be Felino Ganal, si nye Yehowa Ðasefo kple lɔya si wɔ dɔ le senyawo ŋuti dɔwɔƒe xɔŋkɔ aɖe kpɔ le dukɔa me la, va nɔ ƒomea teƒe le ʋɔnudrɔ̃ƒea. Nɔviŋutsu Ganal nɔ dɔ wɔm le eɖokui si hafi nyaa dzɔ, eya ta enɔ bɔbɔe nɛ be wòakpe ɖe ƒomea ŋu. Esi nyaa va ɖo Ʋɔnudrɔ̃ƒea la, ʋɔnudrɔ̃lawo katã tsɔ nu sɔsɔe tso afia be Ðasefoawo tɔ dzɔ, eye wogblɔ be mele se nu be woanyã ɖeviawo le suku o. Ɛ̃, egayi ɖe ame siwo di be yewoagblẽ Mawu ƒe amewo ƒe nuteƒewɔwɔ me la dzi ake.\nMíaƒe Akpaɖekedzimademade Na Be Míewɔ Ðeka\n22, 23. (a) Nu ka tae míete ŋu ɖu dzi le ʋɔnudrɔ̃nya vevi geɖewo me? (b) Nu ka dzie ɖekawɔwɔ kple ŋutifafa si le mía dome le xexea me godoo la ɖo kpee?\n22 Nu ka tae Yehowa ƒe amewo te ŋu ɖu dzi le senya vevi geɖewo me? Dunyahelawo melɔ̃a míaƒe nya o. Ke hã, tso dukɔ me yi dukɔ me la, ʋɔnudrɔ̃la siwo metea nya dzɔdzɔe ɖe to o la kpɔa mía ta tso ame siwo tsia tsitre ɖe mía ŋu vevie la si me le ʋɔnudrɔ̃ƒe geɖewo, eye afiatsotso mawo va zua nu si dzi wonɔa te ɖo kpɔa dukɔmeviwo ƒe gomenɔamesiwo ta le se nu. Ðikeke mele eme o be Kristoe kpe ɖe mía ŋu míeɖu dzi le nya siawo katã me. (Mixlẽ Nyaɖeɖefia 6:2.) Nu ka tae míeʋlia mía ɖokui ta le ʋɔnu? Menye míaƒe taɖodzinue nye be míana woawɔ tɔtrɔ le senyawo me o. Ke boŋ míaƒe didie nye be míayi edzi asubɔ míaƒe Fia Yesu Kristo kplamatsɛdonuwo manɔmee.—Dɔw. 4:29.\n23 Le xexe sia si me dunyahehe de dzre kple mama amewo me eye fuléle xɔ aƒe ɖe afi sia afi me la, Yesu Kristo, míaƒe Fia si le dzi ɖum la le yayram ɖe agbagba siwo dzem eyomedzelawo le le xexea me godoo be yewoaganye xexea ƒe akpa aɖeke o la dzi. Satana mete ŋu de mama mía dome alo ɖu mía dzi o. Ame miliɔn geɖe siwo gbe be ‘yewomagasrɔ̃ aʋawɔwɔ azɔ o’ la le Fiaɖuƒea ƒe akpa dzi fifia. Ðekawɔwɔ kple ŋutifafa si le nɔviwo ƒe habɔbɔ bliboa me le xexea me godoo la wɔ nuku ŋutɔ, eye wònye kpeɖodzi sẽŋu be Mawu Fiaɖuƒea le dzi ɖum vavã!—Yes. 2:4.\n^ mm. 4 Woyɔa babla sia be Nuwɔwɔ Yeye La. Wova yɔ Ƒe Akpe Ðeka Dziɖuɖua Gogo gbalẽa ƒe bablawo katã emegbe be Nusɔsrɔ̃ Le Ŋɔŋlɔawo Me.\n^ mm. 8 Ne èdi numeɖeɖe geɖe tso nyagblɔɖi sia ŋu la, kpɔ agbalẽ si nye Nyaɖeɖefia—Etaƒoƒo Keŋkeŋ la Ðo Vɔ!, ta 27, axa 184-186.\n^ mm. 13 Esia ƒoe ɖe Bulgaria dziɖuɖua nu hã be wòawɔ ɖoɖo ɖe dɔ bubu si medo ƒome kple asrafodɔ o ŋu na dukɔmevi siwo katã ƒe dzitsinya meɖe mɔ na wo be woawɔ asrafodɔ o.\n^ mm. 14 Àte ŋu akpɔ nya sia ŋuti numeɖeɖe bubuwo le November 1, 2012 ƒe Gbetakpɔxɔ me, axa 29-31.\n^ mm. 14 Ðekakpui Ðasefo 450 sɔŋ ye Armenia dziɖuɖua lé de gaxɔ me kpɔ le Armenia tso ƒe 1993 va se ɖe ƒe 2013 me. Woɖe asi le nɔviŋutsu siawo dometɔ mamlɛtɔwo ŋu le November 2013 me.\n^ mm. 16 Ale si woŋlɔ ŋkɔa le ʋɔnudrɔ̃ƒea ƒe nuŋlɔɖiwo mee nye Gobitis, gake vodadae wònye wowɔ.\n^ mm. 20 Ale si woŋlɔ ŋkɔa le ʋɔnudrɔ̃ƒea ƒe nuŋlɔɖiwo mee nye Ebralinag, gake vodadae wònye wowɔ.\nNu ka tae Yehowa ƒe amewo medea akpa aɖeke dzi le dunyahehe me o?\nNu kae ʋɔnudrɔ̃nya siwo me míeɖu dzi le la fia wò tso Mawu Fiaɖuƒea ŋu?\nAleke nàte ŋu aɖee afia be Mawu Fiaɖuƒea ƒe akpa dzie nèle, ke menye bubu aɖeke o?\nWonɔ Te Sesĩe Le “Tetekpɔ Ƒe Gaƒoƒo” Me\nYehowa Ðasefowo Nɔ Te Sesĩe Ðe Nazitɔwo Ƒe Amedzidzedze Nu: Videoa Ƒe Akpa Aɖe


Alekee Nye Amewo Ƒe Nɔnɔme Ðe Dɔmenyonunana Ŋu?\nGbetakpɔxɔ—Tata Si Míesrɔ̃na | June 2003\nGBE BUBU Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Eŋlisi Eʋegbe Haitian Creole Hiligaynon Hungarian Igbo Italian Korean Lithuanian Malagasy Mizo Moore Persian Portuguese Romanian Setswana Shona Silozi Slovak Slovenian Swahili Tsonga Turkish Ukrainian\nLE New York City kple Washington, D.C., dzidzedze le September 11, 2001, megbe la, alesi amehawo do alɔ amesiwo dzi afɔkua dzɔ ɖo la wɔ nuku ŋutɔ. Wodzɔ nu gbogbo siwo ƒe home de dɔlar biliɔn 2.7 to dɔmenyohabɔbɔwo dzi be woatsɔ akpe ɖe amesiwo dzi afɔkua dzɔ ɖo ƒe ƒometɔwo ŋu. Alesi nuwo dome gblẽe wɔ nublanui na amesiame eye wodi be yewoana kpekpeɖeŋu.\nGake dzi va ku amehawo dometɔ aɖewo vevie esi wose nutsotsoa be dɔmenyohabɔbɔ xɔŋkɔ aɖewo le ga la dome gblẽm. Ame gbogbo aɖewo do dɔmedzoe esi wose be dɔmenyohabɔbɔ gã aɖe ɖoe be yeaɖo asi dɔlar miliɔn 546 si wodzɔ to edzi ƒe afã kloe dzi ahazã na tameɖoɖo bubuwo. Togbɔ be habɔbɔa va trɔ eƒe susu eye wòɖe kuku hã la, nyadzɔdzɔ ŋlɔla aɖe gblɔ be: “Ðeklemiɖelawo bu tɔtrɔ sia be etsi megbe akpa be woagaka ɖe edzi” abe alesi woka ɖe edzi do ŋgɔ na amedzidzedzea ene. Alekee wò ya nèkpɔe? Ðe dɔmenyohabɔbɔwo ƒe nuwɔna ɖe dzi le ƒowò le ŋkeke siawo mea?\nEnyo Be Woanyo Dɔme alo Menyo O?\nZi geɖe la wobua nunana to dɔmenyohabɔbɔwo dzi be enye nudzeamewɔwɔ. Ke hã menye amesiamee kpɔnɛ nenema o. Ƒe 200 enye esi va yi la Englandtɔ nuŋlɔla aɖe si ŋkɔe nye Samuel Johnson ŋlɔ be: “Kakaɖedzi nɔa eŋu na wò wu be yele dɔmenyodɔ wɔm ne èxe fe na dɔwɔlawo ɖe woƒe dɔ ta tsɔ wu be nana nu to dɔmenyohabɔbɔ dzi.” Nenema ke ame aɖewo sena le wo ɖokui me egbea, eye gadzɔdzɔ dome gbegblẽ ƒe nyatakaka si wosena le dɔmenyohabɔbɔwo ŋu ɖea dzi le amewo ƒo. Bu kpɔɖeŋu eve siwo dzɔ nyitsɔ laa ŋu kpɔ.\nWonya dɔmemegã aɖe si le subɔsubɔha ƒe dɔmenyohabɔbɔ aɖe si le San Francisco dzi kpɔm la le dɔme ɖe alesi wobe ebu dɔ si wowɔ ɖe mo nɛ ƒe fe kple dɔlar 500 ƒe nu si wòɖuna kwasiɖa sia kwasiɖa le nuɖuɖudzraƒe hena ƒe eve sɔŋ na dɔwɔƒea be woaxe ta. Le Britain la, ŋu kpe television dzi dɔmenyohabɔbɔ xɔŋkɔ aɖe ŋuti ɖoɖowɔlawo esime wova de dzesii be le pounde miliɔn 6.5 (anɔ United States dɔlar miliɔn 10 lɔƒo) si woɖo ɖa be woatsɔ atu tsyɔ̃eviwo nɔƒe le Romania ƒe nyaa me la, xɔ siwo mede esiwo wobia nu tututu o 12 ko wote ŋu tu eye womete ŋu ɖe alesi wozã ga gbogbo kpɔtɔea me o. Eme kɔ be nyatakaka siwo ɖea dzi le ame ƒo siawo tɔgbe sese nana nunala aɖewo dze nunya le ga home si woadzɔ kple amesiwo woadzɔe na la ŋu.\nÐe Woana Nu loo alo Womanɛ Oa?\nGake anye nublanuinya ŋutɔ be míana ame alo habɔbɔ ʋɛ aɖewo ƒe nuwɔna nana alesi míetsɔa ɖe le eme na amewo hesea veve ɖe wo nu ŋutɔŋutɔ nu nafa. Biblia gblɔ be: “Mawusubɔsubɔ, si ŋuti kɔ, eye ɖiƒoƒo aɖeke mele eŋu le Mawu Fofo la ŋku me o la, enye si bene, woakpɔ tsyɔ̃eviwo kple ahosiwo ta le woƒe xaxa me.” (Yakobo 1:27) Ẽ, míaƒe ɖetsɔtsɔ le hiãtɔwo kple amesiwo dzi nu mede o me nye míaƒe Kristotɔnyenye ƒe akpa vevi aɖe.\nGake ɖewohĩ anɔ ɖokuiwò biam be, ‘Ðe mayi edzi anɔ nu nam to dɔmenyohabɔbɔwo dzi loo alo ɖe matsɔ nunana ana ameawo tẽa?’ Nunana ka tɔgbee Mawu di tso mía si? Nyati si kplɔe ɖo adzro biabia siawo me.\nNunana Si Dzea Mawu Ŋu\nAlesi Míana Nɔnɔme si me Míele Nadze Mía Ŋu\n“Migavɔ̃ O, Eye Dzika Megatso Mia Ƒo O”\nMitsi Tre Ði, Ne Miakpɔ Alesi Yehowa Le Xɔxɔ Ge Na Mii!\nDzidzɔ Si Wu Gbɔgblɔ!\nDzudzɔ Ʋeʋẽe Dodo—Ðe Wòwɔa Akpa aɖe le Tadedeagu Vavãtɔ Mea?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA June 2003\nGBETAKPƆXƆ—TATA SI MÍESRƆ̃NA June 2003


Georgia: Ðasefowo Ʋu Go Amegbetɔ Ƒe Gomenɔamesinyawo Dzi Dada\nGBE BUBU Afrikaans Albanian Armenian China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hausa Hungarian Indonesian Italian Kikaonde Kinyarwanda Kirundi Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Slovak Slovenian Spanish Swahili Swedish Tagalog Turkish Ukrainian Vietnamese Xhosa\nYehowa Ðasefowo De Numeɖeɖedɔ Aɖe To Me Le April Me\nLe April 1, 2015 dzi la, Yehowa Ðasefowo de numeɖeɖedɔ aɖe to me be yewoayi kpovitɔwo, dudzikpɔlawo kple setɔwo ƒe dɔdzikpɔƒewo katã le Georgia-dukɔa me godoo. Taɖodzinu si le woƒe numeɖeɖedɔ sia ŋue nye be yewoana woanya nu tso Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒea ƒe nyametsotso ɖedzesi aɖe si wòɖe gbeƒãe nyitsɔ laa ku ɖe Begheluri kple ame bubuwo kpakple Georgia-dziɖuɖua ŋu la ŋu. Esia ku ɖe ale si wotu afɔkpo Yehowa Ðasefo siwo le Georgia ƒe gomenɔamesiwo la ŋu. Numeɖeɖedɔ sia ana setɔ siawo nanya nu ku ɖe nyaa ŋutɔŋutɔ, ale si wodrɔ̃e kple Yehowa Ðasefowo ƒe dɔwo ŋu.\nGeorgia-dukɔa Ŋe Aɖaba Ƒu Ŋutasẽnuwɔnawo Dzi Va Yi\nTso ƒe 1999 va se ɖe ƒe 2003 me la, Ortodɔks Sɔlemeha ƒe nunɔla aɖe si si woxɔ dɔ le la ƒo amewo nu ƒu woƒoa Yehowa Ðasefowo vevie. Togbɔ be Ðasefoawo tsɔ nya siawo kple esiawo tɔgbi 784 sɔŋ yi kpovitɔwo ƒe dɔwɔƒewo hã la, woŋea aɖaba ƒua nyaawo dzi eye ɣeaɖewoɣi hã, woawo ŋutɔ gɔ̃ hã kpɔa gome le ŋutasẽnuawo wɔwɔ me. Kpovitɔwo mewɔ naneke tso nya siwo katã Ðasefoawo tsɔ yi wo gbɔ dometɔ aɖeke ŋu o. Esi wònye be Georgia dziɖuɖumegãwo mele naneke wɔm tso nya la ŋu o ta la, esia wɔe be ŋutasẽnuwɔlawo ƒe asi gale dzi dem, eye wotea ŋu wɔa nu vevi Ðasefoawo le ʋɔnudrɔ̃ƒewo, le woƒe takpekpe gãwo me kple mɔwo dzi gɔ̃ hã.\nEuropa Ƒe Ʋɔnudrɔ̃ƒea Ƒe Nyametsotsoa He Tɔtrɔ Gã Aɖe Vɛ\nYehowa Ðasefo siwo le Georgia tsɔ ŋutasẽnuwɔwɔ ɖe ame ŋuti ƒe nya eve yi Europa Ƒe Ʋɔnudrɔ̃ƒea. Ʋɔnudrɔ̃ƒea tso nya me le nya gbãtɔ ŋu le May 2007 * eye wòtso nya me le nya evelia si ku ɖe Begheluri kple ame bubuwo kpakple Georgia ŋu le October 2014 me. Le nyametsotso evea siaa me la, Europa Ƒe Ʋɔnudrɔ̃ƒea bu fɔ Georgia-dziɖuɖua ɖe ale si wòkpɔ gome le ŋutasẽnuwɔwɔawo me ta, eye wòɖee fia kɔtɛe be ale si dziɖuɖua ŋe aɖaba ƒu ŋutasẽnuwɔwɔwo dzi tae ŋutasẽnuwɔwɔwo dzi ɖe edzi ɖo. Europa Ƒe Ʋɔnudrɔ̃ƒea gblɔ le Begheluri ƒe nyadɔdrɔ̃a me be, “esi Georgia dziɖuɖumegãwo mehea to na ŋutasẽnuwɔlawo o ta la, dzi ɖoa wo ƒo wowɔa ŋutasẽnuwo ɖe Yehowa Ðasefowo ŋu le dukɔa me godoo.” *\nDzidzɔtɔe la, Georgia-dziɖuɖua ɖe nyatakaka aɖe ɖe go le ŋkeke si kplɔ Begheluri ƒe nyadɔdrɔ̃a ɖo, eye dziɖuɖua ka atam be yemagaɖe mɔ ɖe ŋutasẽnuwɔwɔ ŋu azɔ o:\n“Georgia ɖoe kplikpaa be yeakpɔ tamebubu, dzitsinya kple mawusubɔsubɔ ƒe ablɔɖe kpakple amegbetɔ ƒe gomenɔamesiwo katã ta. Dziɖuɖua ɖoe kplikpaa be yeakpɔ egbɔ be se kplɔ ame sia ame sɔsɔe eye woahe to na ame siwo ada amegbetɔ ƒe gomenɔamesise aɖe dzi. Vevietɔ wu la, dziɖuɖua gblɔ yemagagbe tohehe na ŋutasẽnuwɔlawo alo aŋe aɖaba aƒu woƒe nuwɔnawo dzi azɔ o.”\nNuwo Nyo Ðe Edzi Le Georgia\nNuwo nyo ɖe edzi na Yehowa Ðasefo siwo le Georgia egbea sãsãsã wu ale si wònɔ tsã. Ðasefowo tea ŋu subɔna le ŋutifafa me fifia eye wokpɔa ŋudzedze ɖe ale si setɔ akpa gãtɔ kpɔa woƒe gomenɔamesiwo ta egbea la ŋu. Woɖe mɔ na Yehowa Ðasefowo wotua woƒe tadeaguƒewo. Nyitsɔ laa la, wokeke woƒe dɔwɔƒegã si le dukɔa me la hã ɖe enu.\nKe hã, dziɖuɖumegã aɖewo menya nu boo aɖeke tso Yehowa Ðasefowo alo woƒe dzixɔsewo kpakple Begheluri ƒe nyadɔdrɔ̃a kple nya si dziɖuɖumegãwo gblɔ ɣemaɣi la ŋu o. Gakpe ɖe eŋu la, wogakpɔtɔ le ŋutasẽnuwo wɔm ɖe Ðasefowo ŋu eye womehea to na ŋutasẽnuwɔlawo o. Le kpɔɖeŋu me, le ƒe 2014 me la, Ðasefowo ŋlɔ nu tso ŋutasẽnu siwo wowɔ ɖe wo ŋu la dometɔ 30 ya teti ŋu. Yehowa Ðasefowo gatsɔ nya siawo hã yi Europa Ƒe Ʋɔnudrɔ̃ƒea. *\nNumeɖeɖedɔ si wowɔ le April me be woatsɔ aɖe nu me na dziɖuɖumegãwo ate ŋu ana woagade bubu amegbetɔ ƒe gomenɔamesi ŋu geɖe wu le Georgia. Yehowa Ðasefowo kpɔa ŋudzedze ɖe ale si Georgia-dziɖuɖua ɖoe kplikpaa be yemagagbe tohehe na ŋutasẽnuwɔlawo o la ŋu, eye wole mɔ kpɔm be dziɖuɖua akplɔ ame siwo wɔ ŋutasẽnuwo ɖe amewo ŋu le subɔsubɔnyawo ta la ayi ʋɔnui.\n^ mm. 6 Yehowa Ðasefowo ƒe Gldani Hamea me tɔwo kple ame bubuwo kpakple Georgia, xexlẽdzesi 71156/01, May 3 2007.\n^ mm. 6 Begheluri kple ame bubuwo kpakple Georgia, xexlẽdzesi 28490/02, memama 145, October 7, 2014.\n^ mm. 11 Tsartsidze kple Georgia, xexlẽdzesi 18766/04, wotsɔ nyaa yii le May 26, 2004 — Ame siwo ŋu dziɖuɖumegãwo sẽ ŋuta le alo dziɖuɖumegãwo nɔ eteƒe wonɔ ŋuta sẽm le wo ŋu evɔ womexɔ na wo o; Biblaia kple ame bubuwo kpakple Georgia, xexlẽdzesi 37276/05, wotsɔ nyaa yii le September 10, 2005 — Ame siwo ŋu dziɖuɖumegãwo sẽ ŋuta le alo dziɖuɖumegãwo nɔ eteƒe wonɔ ŋuta sẽm le wo ŋu evɔ womexɔ na wo o; Tsulukidze kple ame bubuwo kpakple Georgia, xexlẽdzesi 14797/11, wotsɔ nyaa yii le January 27, 2011 — Wogbe ŋutasẽnu asieke siwo wowɔ ɖe Ðasefowo ŋu le woƒe mawusubɔsubɔ ta la gɔme kuku.\nSetɔwo Ƒe Ðekematsɔleme Na Ŋutasẽnuwɔwɔ Kple Nu Vevi Wɔame Do Gã Ðe Edzi Le Ukraine


Nyateƒe Siwo Ku Ðe Yehowa Ðasefowo Ŋu\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Iloko Indonesian Italian Japanese Kazakh Kikaonde Kikuyu Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Maltese Myanmar Norwegian Oromo Pangasinan Polish Portuguese Quechua (Ayacucho) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tatar Thai Tigrinya Tok Pisin Tsonga Turkish Twi Ukrainian Urdu Vietnamese Waray-Waray Xhosa Zulu\nÈkpɔa mí le ablɔwo dzi míenɔa gbeƒã ɖem. Ðewohĩ èxlẽ nu tso mía ŋu le nyadzɔdzɔgbalẽwo me alo se nu tso mía ŋu le amewo nu. Gake nu kawoe wò ŋutɔ nènya tso Yehowa Ðasefowo ŋu?\nDO WÒ SUSU KPƆ\nTia nyateƒee alo aʋatsoe.\nYehowa Ðasefowo nye Kristotɔwo.\nYehowa Ðasefowo xɔe se be ŋkeke ɖekaɖeka adee wotsɔ wɔ nuwo.\nYehowa Ðasefowo melɔ̃na wowɔa atike na wo o.\nYehowa Ðasefowo xɔ Biblia bliboa dzi se.\nYehowa Ðasefowo zãa woawo ŋutɔwo ƒe Biblia ko.\nYehowa Ðasefowo trɔ woƒe Biblia be wòasɔ kple woƒe dzixɔsewo.\nYehowa Ðasefowo mekpɔa gome le dudɔwo me o.\nYehowa Ðasefowo mebua subɔsubɔha bubu me tɔwo ɖe ɖeke me o.\nKpɔ ŋuɖoɖoawo le axa si kplɔe ɖo.\n1 NYATEƑEE. Míedzea agbagba be míanɔ agbe ɖe Yesu Kristo ƒe nufiafiawo kple nuwɔnawo nu. (1 Petro 2:21) Ke hã míeto vovo le mɔ geɖe nu tso subɔsubɔha siwo hã gblɔna be Kristotɔwoe yewonye la gbɔ. Le kpɔɖeŋu me, míeva kpɔe le míaƒe Biblia sɔsrɔ̃ me be Yesu nye Mawu ƒe Vi ke menye Mawuɖekaetɔ̃ ƒe akpa aɖe o. (Marko 12:29) Míexɔ luʋɔ makumaku ƒe nufiafia dzi se o, alo kpɔ kpeɖodzi aɖeke le Ŋɔŋlɔawo me be Mawu wɔa funyafunya amewo le dzomavɔ me tegbee o. Eye míekpɔ kpeɖodzi aɖeke le Biblia me be ame siwo xɔa ŋgɔ le mawusubɔsubɔ me natsɔ dzesideŋkɔ gãwo ada ɖe wo ɖokuiwo dzi o.—Nyagblɔla 9:5; Ezekiel 18:4; Mateo 23:8-10.\n2 AƲATSOE. Míexɔe se be Mawue wɔ nuwo katã. Míeda asi ɖe nu geɖe siwo ame siwo xɔe se be ŋkeke ɖekaɖeka adee wotsɔ wɔ nuwoe fiana la dzi o. Nu ka tae? Elabena woƒe nufiafia geɖewo mewɔ ɖeka kple Biblia o. Le kpɔɖeŋu me, wo dometɔ aɖewo gblɔna be ŋkeke ɖe sia ɖe si wotsɔ wɔ nuwo ƒe didime nye gaƒoƒo 24. Gake ne Biblia zã nya “ŋkeke” la, etea ŋu fiaa ɣeyiɣi ƒe didime aɖe. (1 Mose 2:4; Psalmo 90:4) Tsɔ kpe ɖe eŋu la, wofiaa nu hã be ƒe akpe ʋɛ aɖewo koe anyigba la xɔ. Gake Biblia fia nu be anyigbaa li xoxoxo hafi nuwɔwɔwo ƒe ŋkeke adeawo dze egɔme. 1—1 Mose 1:1.\n3 AƲATSOE. Míelɔ̃na wowɔa atike na mí. Le nyateƒe me la, mía dometɔ aɖewo gɔ̃ hã nye ɖɔktawo abe ale si wònɔ le Kristotɔ Luka si nɔ anyi le ƒe alafa gbãtɔ me gome ene. (Kolosetɔwo 4:14) Ke hã míegbea dɔdamɔnu ɖe sia ɖe si tsi tre ɖe Biblia ƒe mɔfiamewo ŋu. Le kpɔɖeŋu me, míelɔ̃na wodoa ʋu na mí o, elabena Biblia gblɔ be míatsri ʋu.—Dɔwɔwɔwo 15:20, 28, 29.\nTogbɔ be ele alea hã la, míedina be woawɔ atike nyuitɔ na míawo ŋutɔwo kple míaƒe ƒometɔwo. Le nyateƒe me la, dɔwɔwɔ na ame ʋu madomadoe si woto vɛ hezãna na Ðasefo siwo dze dɔ la le vi ɖem na ame bubu siwo menye Ðasefowo o hã. Le dukɔ geɖe me la, le afɔku siwo ate ŋu ado tso ʋudodo me abe ʋumedɔlélewo, dɔléle bubuwo kple vodada siwo ɖɔktawo ate ŋu awɔ ta la, dɔnɔ aɖe ate ŋu atiae fifia be woagado ʋu na ye o.\n4 NYATEƑEE. Míexɔe se be Biblia blibo la “tso Mawu ƒe gbɔgbɔ me, eye wònyo.” (2 Timoteo 3:16) Esia fia be míexɔ Nubabla Xoxoa kple Nubabla Yeyea siaa dzi se.Zi geɖe la, míeyɔa wo be Hebri Ŋɔŋlɔawo kple Kristotɔwo Ƒe Hela Ŋɔŋlɔawo. Eyɔyɔ alea nana míeƒoa asa na Biblia ƒe akpa aɖewo bubu be wozu tsigãdzinu alo be womele vevie o.\n5 AƲATSOE. Míezãa Biblia gɔmeɖeɖe vovovowo le míaƒe Biblia sɔsrɔ̃ me. Gake ne míaƒe Biblia si nye Ŋɔŋlɔ Kɔkɔeawo—Xexe Yeye Gɔmeɖeɖe le gbegbɔgblɔ aɖe me la, míezãa eya boŋ elabena Mawu ƒe ŋkɔ dze le eme, ede pɛpɛpɛ, eye eme kɔ. Na míade ŋugble tso ale si wozã Mawu ƒe ŋkɔ Yehowa ŋu kpɔ. Le Biblia aɖe ƒe ŋgɔdonya me la, woŋlɔ ame vovovo 79 siwo kpe asi ɖe Biblia la gɔmeɖeɖedɔa ŋu la ƒe ŋkɔwo ɖe eme. Ke hã, le Biblia sia ke me la, woɖe Biblia la Ŋlɔla si nye Yehowa Mawu ƒe ŋkɔ ɖa le eme! To vovo na ema la, wogbugbɔ Mawu ƒe ŋkɔ de teƒe akpe geɖe siwo wòdze le le asinuŋɔŋlɔgbalẽ gbãtɔwo me ɖe Xexe Yeye Gɔmeɖeɖe Biblia la me. 2\n6 AƲATSOE. Ne míeva de dzesii be míaƒe dzixɔse aɖe mewɔ ɖeka kple Biblia ƒe nufiafia bliboe o la, míewɔa asitɔtrɔ le eŋu. Hafi míava ta Ŋɔŋlɔ Kɔkɔeawo—Xexe Yeye Gɔmeɖeɖe Biblia le ƒe 1950 me la, míezãa Biblia gɔmeɖeɖe siwo nɔ anyi ɣemaɣi la tsɔ ƒoa nu tsoa míaƒe dzixɔsewo ŋu.\n7 AƲATSOE. Míaƒe gbeƒãɖeɖedɔa ɖea vi na amewo le nutoa me. Míekpe ɖe ame geɖe ŋu wodzudzɔ numame gbegblẽwo abe atike vɔ̃ɖiwo zazã kple aha tsu nono ene. Míaƒe nuxexlẽ kple nuŋɔŋlɔ sɔsrɔ̃ ƒe ɖoɖoa kpe ɖe ame akpe geɖe ŋu wosrɔ̃ nuxexlẽ kple nuŋɔŋlɔ. Míenaa kpekpeɖeŋu Ðasefowo kple ame siwo menye Ðasefowo o siaa ne afɔkuwo dzɔ. Míedzea agbagba zãa Biblia tsɔ faa akɔ na amewo le ɣeyiɣi sesẽ mawo me. 3\n8 AƲATSOE. Míewɔna ɖe Biblia ƒe aɖaŋuɖoɖo si nye be ‘míabu amewo katã ƒomevi,’ eɖanye subɔsubɔha ka mee wòɖale o la dzi. (1 Petro 2:17) Le kpɔɖeŋu me, Ðasefo akpe geɖe le dukɔ aɖewo me, gake míeƒonɛ ɖe dziɖuɖumegãwo alo sewɔlawo nu be woaɖo asi subɔsubɔha bubuwo dzi o. Eye míeƒonɛ ɖe dziɖuɖumegãwo nu be woawɔ sewo be míatsɔ azi dzidzenu siwo nu míenɔa agbe ɖo kple míaƒe dzixɔsewo ɖe amewo dzi o. Ke boŋ míewɔa nu ɖe amewo ŋu abe ale si míedi be woawɔ nu ɖe mía ŋu ene.—Mateo 7:12.\nNu siwo katã ŋu míeƒo nu tsoe la le míaƒe nyatakakadzraɖoƒe si nye jw.org/ee. Àkpɔ nyati bubu geɖewo le MÍA ŊU NYAWO > NYA SIWO AMEWO BIANA EDZIEDZI.\n^ 1. Esia ta míawo míetsia tre ɖe kpeɖodzi siwo fia be anyigba xɔ ƒe biliɔn geɖe la ŋu abe ale si ame siwo xɔe se be ŋkeke ɖekaɖeka adee wotsɔ wɔ nuwoe la tsia tre ɖe eŋu ene o.\n^ 2. Xexe Yeye Gɔmeɖeɖe Biblia la gaɖe dzesi le mɔ bubu aɖe nu: Míemanɛ na amewo faa eye míekaa ga ɖe eŋu o. Esia wɔe be ame miliɔn geɖe tea ŋu xlẽa Biblia le woawo ŋutɔwo degbe me. Xexe Yeye Gɔmeɖeɖe Biblia la le gbegbɔgblɔ 130 sɔŋ me fifia. Àte ŋu axlẽe le Internet dzi le www.jw.org/ee hã.\n^ 3. Mɔ siwo nu míezãa ga siwo míedzɔna le dometɔ ɖekae nye kpekpeɖeŋunana ame siwo dzi afɔkuwo dzɔ ɖo. (Dɔwɔwɔwo 11:27-30) Esi wònye lɔlɔ̃nu faa dɔwɔla siwo mexɔa ga aɖeke o ye wɔa kpekpeɖeŋunadɔawo ta la, enana míezãa ga si woka ɖe dɔ mawo ŋu la pɛpɛpɛ, míetsɔnɛ xea fe na dɔa wɔlawo o.\nNya Siwo Amewo Gblɔ Tso Wo Ŋu